text:
Bya Tom Gwebayanga
MU bbanga ery’omwaka mulamba 2014, oguweddeko leero, ebintu bingi ebibadde mu Busoga ebitasobola kubuusibwa maaso. Ebintu bino bigwa mu biti bya njawulo era wammanga bye bimu ku bye tunokoddeyo:
OBWAKYABAZINGA
Okuva 2008, Abasoga babadde n’ekizibu ku nsonga z’Obwakyabazinga. Mu mwaka guno, ensonga eno lw’egonjoddwa oluvannyuma lw’Abalangira 10 ku 11 mu Busoga abalonda okutuula nga August 23, ne balonda Omulangira William Gabula Nadiope IV, nga Kyabazinga.
Wadde Kyabazinga ali Bungereza asoma Diguli eyookubiri, Busoga etambula kuba yaleka alonze akakiiko akatambuza emirimu, akakulirwa Dr. Joseph Muvawala akakyakozeeko omulimu ogw’ettendo.
Abanene basatu bafudde
Newankubadde Busoga yafuna essanyu ly’okufuna Kyabazinga, yafiirwayo n’Abalangira babiri; Badru Ntembe Waguma (Bugembe) Yekosofati Kawanguzi Kisiki (Busiki) n’eyali ssentebe w’Ebika, Japhet Bagoole Isabirye.
Mu ngeri y’emu mu kusika omuguwa okubaddewo okufuna Kyabazinga, mulimu n’abantu ng’amannya gaabwe gawulikise nnyo nga kizibu okubabuusa amaaso ng’oyogera ku bibadde mu Busoga. Mu bano, kuliko David Kaunhe Wakholi (Bukholi), eyali Isabalangira wa Busoga. Ono ekimujjukirwako kwe kuba nti ye yali akulira eby’okulondesa Kyabazinga. Musajja nkerettanyi kuba kiri ku likodi nti yavaayo emirundi esatu miramba ng’abalaga Omulangira alidde Obwakyabazinga kyokka nga tewayita kadde ate ne yeekyusa.
Yasooka kulaga Mulangira Edward Colombus Wambuzi (Bulamogi), nga October 30, 2008 ku kitebe e Bugembe, ne wabaawo ebitakkaanyizibwako. Waliwo abaategeeza nti omuwendo gw’Abalangira abalonda gwali teguweze. Abalangira baddamu ne balonda buto William Gabula Nadiope (Bugabula) n’asinza obuwagizi era bwatyo n’amulangirira nga May 5, 2009. Bino nabyo byatankanibwa Wambuzi olwo Gavumenti kwe kubiyingiramu bombi n’ebasazaamu.
Wabula abalangira bwe baatula nga August 23, 2014 ne balonda Gabula, nga kigambibwa nti ne Kauhne yaliwo, yamala n’ava awo ate n’ategeeza Busoga nti yali awubisiddwa ku ky’okulangirira Gabula. Bwe yava eno yagenda Kaliro ne yeetaba ku mukolo gwa Wambuzi kwe yamukwasiriza effumu, engabo n’engoma nti bye byali bimukakasa ku kulamula Obusoga.
Kino wabula tekyasanyusa abamu ku banne era bbo ab’ekika ne bategeeza nga bwe baali bamuggyeko n’obukulu bwa Wakholi wa Bukholi.
N’obwa-ssaabalangira banne basalawo ne babuwa Juma Luba Munuulo (Bunyha)
BYOBULAMU
Mu by’ebyobulamu, Busoga era ebadde n’ekizibu ky’envunza kyokka nga kaweefube akoleddwa gavumenti n’ebitongole okumalawo embeera eno.
Amalwaliro gabaddemu n’obuzibu bw’ebbula ly’eddagala nga n’empeereza mbi. Mu ggombolola y’e Bugulumbya, ssentebe waayo, Bogere Alimwingiza yatabukirako nnansi gwe yasanga tali ku mulimu essaawa ttaano ez’emisana ng’ali waka yeesiikira biberenge.
Yamukunguzza okutuuka ku ddwaaliro ayambe abalwadde abaali mu kwenyoola ku lubalaza.
EBYENFUNA
Gavumenti ng’eyitira mu Busoga Rural Development Agency (BRDA) ekulirwa amyuka RDC w’e Busia, Mariam Babirye Doka, yawa abakyala b’e Busoga akawumbi kalamba nga bazeewola ne zibeetolooleramu, okwongera ku nfuna y’amaka n’okulwanyisa obwavu.
Abayizi mu masomero mangi e Busoga batuula wansi.
Ababaka abamu nabo b’asakira abalonzi ensigo za kasooli n’ebijanjaalo eby’embala mu kaweefube w’okukeendeza ku bwavu n’enjala.
EBYENJIGIRIZA
Bikyali bubi era okubiwagira, Sipiika Kadaga yatonzeewo Kadaga Education Trust, ekisaka ebigezo okuva mu disitulikiti ezikola obulungi nga Kampala, Wakiso, Mpigi n’endala okuyamba abayizi okuyita ebigezo.
Embeera abaana mwe basomera ekyali mbi nnyo mu bitundu ebisinga ng’abamu basomera wansi wa bisikirize bya miti n’abandi okutuula wansi ddala nga basoma!
Ekizibu ekirala naddala mu masomero ga pulayimale ky’abaana abafuna embuto nga n’abamu baba mu bibiina bya wansi nga P4.
Lipoota y’ebitongole by’ebyenjigiriza bye zaafulumizza z’alaze nti abayizi ba P7 bangi b’akola PLE nga bali mbuto nga n’abamu baali babuusa ba bbebi.
E Kamuli, essomero lya pulaimale limu lyokka (amannya gasirikidwa) ly’alimu abayizi b’embuto 37. Embeera ng’eyo yawaliriza heedimasita w’essomero eddala erya Kiige, Joab Kyalo okutuuka okulwanagana n’abatuuze abaafunyisanga abaana embuto.
EBYOBULAMBUZI
Gavumenti yatongozza olusozi Kagulu olusangibwa mu disitulikiti y’e Buyende okubeera ekyobulambuzi, okwongera ku nsibuko y’omugga Kiira, ebiyiriro by’e Bujagali n’ebifo ebirala ebisikiriza abalambuzi.
Okulambula kuno okwatongozebwa Pulezidenti Museveni kwa kubeerangawo nga May 12 buli mwaka, era abasindana okululinnya beewangulira ebirabo.
EBYEDDIINI
Obutafaanana nga bwe gwali ku Mulabirizi Cyprian Bamwoze gwe baasindikiriza, Omulabirizi wa Busoga, Dr. Bishop Michael Kyomya yalangiridde nga bw’annyuse obuweereza era nga kati atalaaga Busoga asiibula ndiga ze.
Wannyukidde nga dayosisi agisazeemu ebitundu bisatu; Busoga Diocese (ku lutikko e Bugembe), Eastern Busoga (Bugiri) ne Central Busoga Diocese (Iganga).
Ate mu kkanisa y’Abadiventi, paasita Mbuda ow’e Busia yeewaggula n’atandikawo ekidiini ekiyitibwa “The Eleventh Hour Sabbatarian Adventist Church”.
Obumu ku bulolombo bw’aba “Mbuda,” bwewuunyisa kuba omukolo gw’okusembera ku mmeeza ya Mukama bagaaya mberenge n’okunywa amazzi ng’omu nsuwa ng’omusaayi gwa Yesu!
EDDEMBE LY’ABAANA
Ekitongole kya PLAN-Uganda ne Poliisi bikoze kinene okulondoola abatuntuza abaana omuli obutabatwala kusoma obutabalabirira mu masomero ssaako n’ababatunuza mu mbuga za sitaani.
Emisango egy’ekuusa ku kusobya ku baana abatanneetuuka mingi era nga DPC wa disitulikiti y’e Iganga, Mathew Ottu yategeezezza nti emisango gino mu disitulikiti eno yokka gibadde 360!
ENTAMBULA
Okuggyako enguudo za koolaasi, okutwaliza wamu enguudo zibadde mbi olw’enkuba efudembye naye ezisinze obubi z’ezo UNRA z’evunaanyizibwako.
Mu September, badereeva ba takisi abavuga ez’e Kamuli- Bukungu e Buyende beekalakaasa ne bakwata ebitiiyo, enkumbi ne wiirubbalo ne batandika okulweddaabiririza nti lubakutulidde mmotoka zaabwe.
Ebyembi, baali baakakolako kiromita ntono Poliisi n’ebakwata n’ebaggalira ng’ebalanga okwetumiinkiriza ku mulimu gwa gavumenti.
EBYOBUFUZI
Mu byobufuzi, Busoga efunyeemu. Ngoggyeeko okuba ne Sipiika wa Palamenti, Rebecca Kadaga n’omukazi emekete mu byobufuzi, ssentebe wa LC5 e Kamuli, Salaamu Musumba, Busoga yafunyeeyo omukazi omulala omunene, Justine Kasule Lumumba, eyakoonodde obwassaabawandiisi bw’ekibiina kya NRM, ekifo ekyalimu eyali Katikkiro wa Uganda, Amama Mbabazi.


c: text/html

text:
TEWALI kubuusabuusa, Paapa Francis ye mukulembeze asinze abalala mu nsi yonna okukyusakyusa embeera z’abantu mu kaseera akatono. Kalondoozi wa Bukedde alaze ebintu eby’obuzira, obuvumu, obumalirivu, ekisa, okwewaayo, okwerekereza n’ettuttumu ebikoleddwa Paapa Francis, mu bbanga ery’emyezi 21 gye yaakamala mu ntebe ng’omusika wa Peetero.
Paapa Francis enzaalwa y’e Argentina akulembera Abatakatoliki abasoba mu kawumbi akalamba. Yalondebwa ku Bwapaapa nga March 13, 2013 ng’adda mu bigere bya Paapa Benedict XVI eyalekulira nga 28 February 2013.
Paapa Francis 78, yalagirawo ensi yonna nti agenda kubeera wanjawulo ku Bapaapa abalala 265 abazze bakulembera Eklezia.
Okulwanyisa obulyake n'enguzi mu Vacitan:
Paapa Francis yalaze obumalirivu mu kulwanyisa obulyake n'enkozesa embi ey'ensimbi mu Vatican okuva lwe yalondebwa.
Bwe yali yaakalondebwa, Paapa yasooka kussaawo kakiiko okubuuliriza ku mivuyo mu bbanka ya Vatican eyitibwa, Institute for the Works of Religion ( IOR) eyali emaze emyaka n'ebisiibo ng'etubidde mu mivuyo gy'ensimbi omuli n'eziva mu makubo amakyamu ng'ebicupuli n’okutunda enjaga. Paapa Francis yagigodde n'agoba ababadde bagikulira era enjawulo kati erabibwa kubanga bbanka eno yafulumiza lipoota eyasoose mu myaka 125 ku ngeri emirimu gye gitambizibwa.
OKULWANYISA BAMAFIYA
Paapa Francis y'asoose mu Bapaapa okulangirira mu lujjudde olutalo ku Bamafia era nabo ne bamulangirirako olutalo kyokka ebintu nga bwe bitambula kyeraga lwatu nti Paapa Francis olutalo agenda alulinnyako.
Mu bbanka ya Vatican, Paapa asojjezza Bamafiya ku luwonzi kubanga akawunta zaabwe n'ensimbi zaabwe ezijjudde omusaayi zyazitaddeko envubo kuno kwe yagasse n'okubaavumirira mu lujudde nti, "Mwenenye Bamafia mmwe oba si ekyo omuliro kugenda kubookya ku nsi ne mu Ggulu". Bamafia, Paapa yasinga kubawemukira nga June 21, 2014, bwe yabaatulira nti Eklezia terina ky’ebeetaagako era ye talina ky'abatyamu era yalagira nti buli muntu yenna alemedde mu Bumafia agobeddwa mu Bukatoliki era tebaddamu okuwaayo ekiweebwayo n'okusembera!
OKUYAMBA ABAAVU
Olutalo olulala Paapa Francis lw’alwanye lwa nsi okubaamu obwenkanya mu byenfuna naddala obwenkanya eri abaavu n’abantu abatalina mwasirizi era buli lw’abeera mu nkung’aana n’okusoma mmisa, ayatulira abagagga okukomya omulugube n’okwekomya buli kantu awatali kubalirira balala naddala abali mu bwetaavu.
Paapa agasse Abakristu n’Abasiraamu
Paapa lwe yasisinkana Obama owa Amerik
Mu kulwana olutalo luno Paapa Francis azingiddemu n'amawanga gannaggwadda aganyigiriza n'okunyunyunta ensi ez'Abaddugavu n'abaavu olw'enkola zaago ez'ekibbi n’ekivandulo.
Paapa yatuuka n'okuwandiika ekiwandiiko kya bigambo 50,000 (kye yatuuka 'Evangeli Guadium) ng'alaga obulabe obuli mu nkola 'ey'Ekikapitolisiti' era mu kiwandiiko kino Paapa yawolereza nnyo abaavu n'awa n'ekiragiro Eklezia okussa ku mwanjo abaavu mu pulogulaamu zaayo
ABASOSODOOTI ABADIIBUUDA
Paapa yayogererawo nga yaalatuula mu ntebe nti ye si mudiibuuzi wa ssente era tayagala bitiibwa na kwekuza. Yagaana okusula mu lubiri lwa Paapa n'asalawo okusula mu nnyumba ya bisenge bibiri n'agamba nti emumala.
Bwatyo n'abasosodooti abalina omuze gw'okudiibuuda ssente n'okwejalabya batandise okumwasimula obugolo. Omusumba w'e Limburg mu Girimaani, Franz-Peter Tebartz-van Elst, gwe yasooka okukwata ku nkoona ng'amulanga okusaasaanya ddoola obukadde 26! ( eza Uganda obuwumbi 70 n'obukadde 600) ku kuddaabiriza ennyumba ye
OBUTEBENKEVU MU MAKA
Paapa Francis atadde nnyo ku mwanjo ensonga z'amaka, obufumbo n'abaana mu bukulembeze bwe obw'emyezi 21 ng'alafuubana okulaba nti amaka gatebenkera, abazadde bakuze abaana abalongoofu n'abazadde nabo okwenyumiriza mu bufumbo bwabwe.
Paapa yatuuka n'okutuuza olukung'aana olwenjawulo olwa Bakalidinaali n'ababuulira ku buvunaanyizibwa bwabwe nga bannaddiini mu kusumba abagoberezi ku nsonga z'obutebenkevu mu maka era kino kyamuwadde ettuttumu ery'amaanyi mu bagoberezi ba Kristu.
ABAKRISTAAYO N'ABASIRAAMU
Paapa Francis ataddewo enkolagana ennungi wakati wa Vatican n'Abasiraamu era jjuuzi mu November wa 2014 lwe yakyadde mu Butuluuki Paapa yawolerezza Obusiraamu ku bibussibwako abantu abasinga nti ddiini ya butemu, okuyiwa omusaayi n'obutujju .
Paapa yalabudde abantu naddala ab'enzikiriza y'Ekikristaayo aboogera nti Obusiraamu buwagira n'okuyiwa omusaayi n'agamba nti ekyo kikyamu era kiteekwa okukoma wabula n'asaba n'abakulembeze b'Obusiraamu okuvumirira ebikolwa by’obutemu n'obutujju.
Wano ng’anywegera ebigere by’omusibe.
PALASTINE NE YISIRAYIRI
Bwe yakyala mu Yisirayiri ne Palestine mu May wa 2014, Paapa yakola ekyafaayo bwe yanenya yayatulira enjuyi zombi ku nsobi ze bakoze eziremesezza ekitundu kyabwe okubukalamu emirembe n'ayita abakulemeze b'amawanga gombi e Vatican basabire wamu amagezi.
Nga June 9, 2014, Pulezidenti wa Palestine Mahmoud Abbas n'eyali Pulezidenti wa Yisrayiri ekiseera ekyo, Shimon Peres baatuula ne Paapa Francis e Vatican ne basabira wamu n'oluvannyuma ne badda mu kafubo mwe baayogerera ku ngeri ey'okumalawo obugulumbo obumaze emyaka n'ebisiibo wakati wa Yisirayiri ne Palestine.
Paapa yagambye nti Klezia erina okugumiikiriza abali b’ebisiyaga abeetegefu okuwulira ekigambo kya Mukama; yagasse Cuba ne Amerika mu by’enkolagana.
Ebifudde Paapa Francis okuba ow’ettutumu mu nsi yonna
1.Paapa Francis yagaana okwambala amajjolobera g'Obwapaapa agawundiddwa mu zaabu n'engoye ez'ebbeeyi n'alagira bamutungisize eggaduula mu ngoye eza bulijjo eza layisi.
2.Yawuniikiriza abagoberezi bwe yava ku kituuti nga yaakamala okulayizibwa n'agenda mu bakalidinaali n'abuuza omu kw'omu sso nga mu nkola eyaliwo, Bakalidinaali be baalina okugenda gy'ali okunywegera empeta ye n'okumuyozaayoza.
3.Bw'aba yeeyogerako, teyeeyita Paapa wabula agamba nti ye Musumba
4.Abantu abagenda gy'ali okubawa omukisa asooka kubagamba naye bamuwe omukisa.
5.Yagaana okwambala engatto z'obwapaapa emmyuufu wabula yeeyambalira ngatto ze eza bulijjo.
6.Mu ngatto ze ayambaliramu sitookisi z'asanze sso si enjeru ez'Obwapaapa.
7.Bwe yamala okulondebwa ku bwapaapa, yagaana okulinnya kapyata z'Obwapaapa wabula yatuula wamu ne bakalidinaali abaalonda mu bbaasi.
8.Bwe yali agenda mu klezia ya Basilica di Santa Maria Maggiore emanyiddwa Klezia ya St. Mary Major okusaba nga yaakalya Obwapaapa, Omutukuvu yagaana okulinnya Benz y'Obwapaapa n'asalawo okutambulira mu mmotoka ey'ekika kya Volkswagen Passat.
9.Bwe yali ava mu mmisa mu Eklezia ya St. Mary Major, Paapa yayitira ku wooteeri gye yali asoose okusula nga tannalondebwa ku Bwapaapa n'asasula ssente eza wooteeri n'oluvannyuma ne yeesitulira omugugu gwe
10.Yagaana okusula mu Lubiri lwa Paapa oluyitibwa 'Apostolic Palace, n'asalawo okusula mu nnyumba entono ey'abagenyi eyitibwa St. Martha's House.
11. Bwe yakyaza Pulezidenti wa Argentinia, Cristina Fernández de Kirchner mu Vatican, Paapa yanywa caayi mu lujjudde ekintu ekyali kitalabwangako.
Paapa lwe yakkiriza akalenzi okutuula mu ntebe ye
2. Yagaana okwambala omudaali gw’Obwapaapa ogw’ebbeeyi era oguyakaayakana wabula yasigaza omudaali gwe ogwa layisi gwe yali ayagamba ng’akyali Kalidinaali w’e Buenos Aires
13.Bw’aba ayimba Mmisa, tatera nnyo kweyambisa lulatini wabula akozesa nnyo Oluyitale ate ng’ebigambo abiggya mu mutwe sso si mu bitabo.
14.Bakalidinaali yabawa amagezi okwambala amaganduula amaddugavu sso si amamyufu.
Ebyewuunyo bya Paapa
15.Bwe yayita Bakalidinaali mu lusirika mu Clementine Hall, yayimira ng'abaaniriza mu kifo ky'okutuula mu ntebe bo bamubuuze .
16.Buli lw'abeera ayogera ku Bakalidinaali, Paapa Francis abayita ‘baganda bange Bakalidinaali’ sso si Baloodi (Lord cardinals)n ng’enkola bw’ebaddenga.
17.Olumu, Paapa Francis yanywegera empeta ya Kalidinaali eyali yaakamala okunywegera empeta ye!
18. Mu lukung'aana lwa bannawulire abasoba mu 5,000 lwe yasooka okutuuka, Ssaabasumba Claudio Maria Celli bwe yamala okumwanjula, Kalidinaali yatambula n'agenda gy'ali okumwebaza, ekintu ekyawuniikiriza bannamawulire.
19.Bwe yava mu lukung'aana lwa bannamawulire mmotoka y'Obwapaapa gye baali bamutegekedde okumutwala awaka yalagira egenda n'atambuzaawo bigere!
20.Ekifaananyi kye ekitongole yakissaako linnya lye "Franciscus" nga tekuli nnukuta "PP" ("pontifex pontificum") .
21.Paapa Francis yanywegera mu lujjudde omusajja omugenge Vinicio Riva ajjudde ebibwabwabwa omubiri gwonna
22.Bwe yakyala e Brazil mu July wa 2013, Paapa yatwala ebiseera bye okulwanirira ekibira ekisinga obunene mu nsi yonna ekya Amazon obutasaanyizibwawo ng'agamba nti eyo nnimiro ya Katonda ey'oku nsi.
23.Nga October 30, 2013, bwe yali ayimba mmisa mu St. Peters Square, akaana akalenzi kaalabiriza abakuumi be ne kagenda ku kituuti ne katandika okumuzannyirako ekyanyiiza abakuumi ne baagala okukasikayo kyokka n'abagaana era oluvannyuma akaana yakatuuza mu ntebe y'Obwapaapa ye n'agenda mu maaso ne Mmisa.
24.Ku nfunda eziwerako, Paapa Francis yeemulula ku bakuumi be ekiro n'agenda abuuza ku balwadde, n'abantu ab'oku nguudo n'abawa n'ebikozesebwa.
25. Paapa akkiriza buli ayagala okwekubya naye ekifaananyi awatali kwekuza n'okwekanasa.

robotstxt: allowed

filter: keep


text:
Bya RONALD MUGENYI
ENDABIKA ya ‘boys quarter’ erina ekitiibwa ky’essa ku nnyumba yo. Abamu bakyazimba zabuzigo, naye bangi kati bazimba ziringa nnyumba.
Boys quarter y’ennyumba entono ezimbibwa mu mbiriizi z’enju oba emmanju. Abamu bakookerako
ekiyungu eky’ebweru, sitoowa olumu n’ekinaabiro.
Zisinga kuzimbibwa kusuzaamu baana abalenzi abakuliridde oba abagenyi naddala ab’emizizo nga wano mu Buganda.
ENZIMBA YA BOYS QUARTER
Abazimbi abamu tebafa nnyo ku nzimba ya boys quarter, naye nga zandibadde nazo baziteekako amaanyi
n’amagezi ng’ennyumba ennene.
Zeetaaga okuba nga zirina engeri gye zifaanaganamu n’ennyumba ennene. Kino kyongera okuweesa amaka go n’enju ekitiibwa. Okugeza, bw’oba enju wagiseresa mategula, ne boys quarter bw’otyo bw’oba ozisereka.
Langi nayo siiga emu ng’eri ku nnyumba, bw’oba wateeka tayiro mu nju ne boys quarter zikole bw’otyo, n’ebirala.
Boys quarter zeetaagako amadirisa amanene agayingiza empewo emala.
Ziteekeko olubalaza olunene, abazisulamu we bayinza okutuula n’okwetaayiza. Edda, boys quarter baazizimbanga ne batazissaako birowoozo nnyo.
Kino kikyuse era kirungi n’otambula n’omulembe. Gizimbiremu ekinaabiro ne kaabuyonjo ey’omulembe bw’oba
olina obusobozi.
Bwe kiba tekisoboka, waakiri zimba ekinaabiro ne kaabuyonjo ey’ebweru nga biri kumpi ne boys quarter, kyanguyize abazisulamu okubeera n’emirembe.
B’oteeka mu boys quarter si basibe. Bw’oba mu nju ennene wateekamu engalama, ne muno togisuulirira kubanga tetwala ssente nnyingi.
Kuba w’ozimbira enju n’ossaako boys quarter, kitegeeza obusobozi obeera obulina. Erina okubaako engogo ezitambuza amazzi, okuziyiza amazzi okusamukka ku bisenge.
OMUKUGU AYOGEDDE
Yinginiya Erisa Nkoyoyo owa Persroof Construction Ltd agamba nti Boys quarter nkulu ku nnyumba ey’ekitiibwa.
“Amaanyi g’oteeka mu kuzimba ennyumba ennene g’oba oteeka ne ku boys quarter.
Kirungi bw’oba ogizimba, n’eba ya bisenge waakiri bibiri ebisulwamu nga kuliko n’eddiiro, abasulamu ne baba ng’abali mu nju eyaabwe”.
Awabudde nti ‘boys quater’ ssi nnyumba za bapangisa.
Bw’oba oyagala ez’abapangisa, funa awalala naye si w’ozimbye enju mw’osula.


text:
Bya TOM GWEBAYANGA
OMWANA ow’emyaka 12 eyaweebwa ekitanda mu ddwaaliro ekkulu e Kamuli oluvannyuma lw’okusobezebwako ekirindi atandise okuvaamu amasira mu bitundu bye eby’ekyama!
Omwana ono eyali asoma P4, mu ssomero erimu mu Ggombolola y’e Kagoma mu disitulikiti y’e Jinja okugwa ku kibambulira kya bagwenyufu yali ava kukima mazzi ku nayinkonto akawungeezi.
Kigambibwa nti omwana bwe yakuba enduulu ne watabaawo amudduukirira abavubuka abaali ababiri baamusobyako kyokka bwe yadda awaka n’atya okubuulira bazadde be ekyali kimutuusseeko olw’okutya ate okumubonereza nabo.
Nga wayise ennaku ssatu kigambibwa omwana ono eyafi irwako nnyina nga wa myaka ebiri gyokka ab’awaka baatandise okumwetegerezanti aliko ekikyamu.
Kitaawe yaloopye ku Poliisi y’e Bupadhengo n’etandika okuyigga abavubuka Venekenti ne Yowerim, omwana be yalonkomye okumusobyako.


text:
Bya Tom Gwebayanga
OMUTUUZE atabukidde omusajja eyamuweerezza ebbaasa erimu emitwalo 60 ng’ayagala amusendesende amukkirize awase muwala we ow’emyaka 14 asoma P6.
Omukyala Babirye Kasuubo, 37, omutuuze ku kyalo Kiige mu ggombolola y’e Balowoli e Iganga ye yaloopye John Odongo okwegwanyiza muwala we atanneetuuka amubuzeebuze ne ssente ave ku misomo.
Omuwala yannyonnyodde nti yali ava ku ssomero Odongo n’amusanga mu kkubo n’amusikako ensawo ye n’asosenkamu ebbaasa gye yamugamba nti yalimu bubaka bwa nnyina.
Omuwala bwe yatuuka awaka yagikwasa nnyina kyokka bwe yamubuuza oba yali abimanyi n’abyegaana.
Ebbaluwa basalawo okugitwala ewa heedimasita w’e ssomero, Joab Kyalo, eyagisumulula ne kizuulibwa nga yaliko emikono esatu, ogwa Odongo, ogwa Julius Opolot omuwandiisi n’ogwa Patrick Vono, taata wa Odongo nga kuliko n’ennamba z’essimu zaabwe.
Kyalo yagambye nti olw’okuba omulimu gwe gwa kukuuma baana batuuke mu P7, beeyongerayo, yagenze n’aloopa ku poliisi y’e Bulawoli abaasitukiddemu ne basanga nga Ondongo yadduse dda.
Poliisi yakutte Vono ne Opolot ne baggulwako ogw’okupererereza okusobya kw’atanneetuuka.
Wabula abatamiivu baalangidde Kasuubo obujega olw’okugaana ssente enkuumu zityo.
Akulira okubuuliriza ku misango, Pamela Ajilong yategeezezza nti emisango gino gikyababobbya emitwe era fayiro zaasindikidwa ew’omuwawaabi wa gavumenti esalalewo eggoye.


text:
Bya Tom Gwebayanga
Ba ddereeva ba takisi abaabadde baziba ebinnya mu luguudo lw bamaze ebbanga nga beemulugunyaako olw’embeera embi gye lulimu poliisi y’e Kamuli n’e Buyende yabakutte ng’ebalanga okwetumumiikiriza okukola omulimu gwa gavumenti n’okukuma omuliro mu bantu okwekalakaasa.
Bino byabaddewo Lwakutaano, baddereeva bwe baakedde okuziba ebinnya mu luguudo luno nga bassaamu ebiti n’amayinja nga bagamba nti ebinnya bibonoonera mmotoka zaabwe ekibatuusizza okwavuwala nga ssente ezisinga bazimalira mu kugula sipeeya.
Nga bakulembeddwa ssentebe w’ekibiina kyabwe ekya Budiope Taxi Drivers Association, Abdu Karim Kintu, beegabyemu ebibinja bibiri, ekimu ne kitandikira e Bukungu ekirala e Kanananage okumpi n’ekibuga Kamuli.
Entambula yasannyaladde nga teri takisi egenda ku mwalo guno ogw’esudde kiromita 70 okuva e Kamuli, kwe baagasse n’okuyimiriza abatambuze babayambe okuziba ebinnya wabula baabadde baakakolako kiromita nga bbiri buli ludda Poliisi n’ebazingako.
Baawanyisiganyizza ebisongovu nga babuuza poliisi etteeka lye baba bamenye okwekolera oluguudo gavumenti lw’eremeredwda okukola nga bbo bategeeeza nga bwe bali ku bulungi bwansi.
DPC Kenneth Muheirwe yagambye nti be baakutte kuliko; Topher Zabona, Anas Sessanga, Geoffrey Mukwaire, Michael Kigumba ne Fred Mwami abaalangiddwa okuleeta akasasamalo, okutaataaganya abatambuze n’okwetumiinkiriza ku mulimu gwa gavumenti.
Abamu ku baddereeva abaakwatiddwa.
Ssentebe Kintu yagambye nti kituufu oluguudo luno olwo kiromita 70, UNRA y’eruvunaanyizibwako nti naye okuva mu 2008 teruddaabirizibwanga lulinga kisinde kya nte, ng’ate lwe luyunga disitulikiti y’e Kamuli ne Buyende ku ndala okuli Apac, Lira ne Kaberamaido.
Mu lukiiko DPC lwe yatuuzizza ku CPS, abasuubuzi baategeezezza nti ebyamaguzi byabwe bivundira mu kkubo kuba ebidduka bitubira ne birwawo okutuuka mu butale ekivaako okufiirizibwa okunene.
RDC Munuulo, yategeezezza nti Pulezidenti Museveni yasuubiza oluguudo olwo okukubwa kkolaasi era lw’aggwa n’okupima ng’ekiddako kwe kuliyirira abantu.


text:
Kiva ku ki omuntu okudding’ana mu nsonga?
Mwana wange otegeeza ki? Kubanga oluusi mu bakyala oba abawala abamu oyinza okulowooza nti omaze ng’owummudde olunaku nga lumu ate n’oddamu. Kino kibeerawo era tekirina buzibu.
Naye ate okumala wiiki ate n’oddamu wabeerawo obuzibu. Mwana wange wagendako ew’omusawo ku nsonga eno? Oyinza okubeera n’endwadde y’obukaba ate oluusi endwadde mu nnabaana nga kookolo.
N’ekirala oluusi omukyala ayinza okulwala ku ntandikwa y’omwezi, ate n’addamu ng’omwezi guggwaako.
Kirungi ogende ew’omusawo.


text:
Bya VIVIEN NAKITENDE
SSENTEBE ayuuguumizza ekyalo ng’ayanjulwa bw’atutte omuceere n’asaba abazadde abamuzaalira omukyala okugabula ekyalo kyonna.
Bino byabadde ku mukolo gw’okwanjula mu maka ga Kelementi Kafeero e Kacanga mu Rakai, muwalawe Annet Namuli bwe yabadde ayanjula eky’ebbeeyi kye, James Ssenfuma ng’ono ye ssentebe wa Central Zooni e Kabowa.
Ssenfuma musuubuzi wa muceere n’ebirime ebirala e Wankulukuku era yatutte ensawo z’omuceere ezisukka mu 10, n’asaanuula abatuuze b’e Kacanga. Mu birala ebyacamudde ennyo abantu, ye ssentebe okutwalira omutwalo gwa taata mu luwombo, olwo bangi ne beebuuza nti kiki ddala ekirimu?
Ye taata eyabadde omusanyufu eby’ensusso olw’ebintu omuko bye yamutwalidde yategeezezza nti ddala mutabani amusasudde era tatoma. Ku bintu bye yatutte kwabaddeko; entebe ‘mwami akooye’, entebe z’omu ddiiro, ttanka y’amazzi eya liita 5,000 n’ebirala.
Taata w’omuwala mu kwebaza yagambye nti: “mwana wange sikyabanja, ddala onsasudde ekimala weebale era emikisa mbawadde muzaale n’abalongo.” Ssenfuma yataddeko Namuli empeta ya nkusibidde awo namusuubiza embaga makekeomwaka ogujja.
Bajaguzza emyaka 50 mu buweereza
Bya Ssennabulya Baagalayina
FAAZA Gerald Mukwaya asinzidde ku kabaga akaabakoleddwa mukama waabwe, ng'abakulisa okuweza emyaka 50 mu buweereza n'alombojja obusozi n'ebikko bwyebigere ng'agenda mu bisomesa okuyimbirayo Mmisa.
Akabaga baakamukoledde ne munne, Fr. Denis Mayanja ku Lutikko e Kitovu, Omusumba w'e Masaka John Baptist Kaggwa gye yabakwasirizza ebirabo ebibakulisa olugendo.
Akabaga keetabiddwaako omusumba eyawummula ew'e Fort Portal Paulo Kalanda n'abantu abalala.
Ku kabaga kano, Fr. Mukwaya yannyonnyodde nti mu by’atajja kwerabira bye biku n’ensiri ebyamulumira e Naluzaali n’okutambuza ebigere mu mulembe ogutaalimu mpuliziganya nga bwe guli leero.
Abasumba; Kalanda (asooka ku ddyo) ne Kaggwa (akutte omuggo) n’abajaguza ku mukolo.
Yagasseeko nti we yafunira Obusaseredooti, essaza ly'e Masaka lyalina ebigo 15 ne bafaaza 70 bokka kyokka kati ebigo biweze 53 n'abasaseredooti abasoba mu 250.
‘Tusaba mwe abato muyambe era mwagale nnyo abakadde kuba ebigo mwe mweyagalira kaakano be baabitandika mu bugubi obw'ekitalo era bu ‘Happy Birth Day’ nga buno butuzzaamu amaanyi", Fr. Mukwaya bwe yasabye Bafaaza abavubuka.
Wano kwe kusiima Abakristu olw'okulabirira abasaseredooti mu mwoyo n'omubiri n'abasaba bongere okubasabira nga ne bwe wabaawo ebisobasobyeko babigonjoolerenga mu kyama kubanga nabo bantu. Bp. Kalanda ne Bp. Kaggwa baasiimye abajaguza olw'obugumiikiriza bwe bataddemu obubasobozesezza okuvvuunuka amayengo mu myaka 50 ne bakubiriza abato okubalabirako.


text:
Ssenga lwaki nnyanguwa okumalamu akagoba?
Nsuubira oli musajja kubanga abakazi batono ddala abamala amangu. Oba okyali muvubuka, okumala amangu kya butonde era abavubuka bangi bakifuna.
Omuvubuka abeera n’amaddu mangi era n’obwagazi bungi, naye bw’ogenda okula oba osobola okufuga obwagazi buno.
Naye ekizibu abasajja abasinga kye balina tebamanyi kufuga bwagazi kale bw’atandika okwegatta yeerowoozaako yekka. Mu mbeera eno oba olina okumala amangu.
Kale mwana wange ng’ogenda okwegatta lowooza ku munno kino kiyamba okulwawo okumala.


text:
Yigiriza Abaana Bo
Abazadde, mukozese engero zino okuyigiriza abaana bammwe ebyo ebiri mu Bayibuli.
Ennyanjula
Ebiri mu kitabo Ekyamateeka, bisobola okukuyamba okuyigiriza abaana bo.
Ekyama Kye Twagala Okumanya
Waliwo ekyama eky’enjawulo Bayibuli ky’eyogerako ekiyitibwa “ekyama ekitukuvu.” Wandyagadde okumanya ekyama ekyo?
Lebbeeka Yali Ayagala Okusanyusa Yakuwa
Tusaanidde kukola ki okusobola okuba nga Lebbeeka? Soma ekitundu kino omanye ebimukwatako.
Lakabu Yakkiririza mu Yakuwa
Manya engeri Lakabu n’ab’omu maka ge gye baawonawo nga Yeriko kizikirizibwa.
Yasanyusa Taata We ne Yakuwa
Bweyamo ki muwala wa Yefusa bwe yatuukiriza? Tuyinza tutya okumukoppa?
Samwiri Yakolanga Ebintu Ebirungi
Oyinza otya okukoppa Samwiri n’okola ebintu ebirungi wadde ng’abalala bakola ebintu ebibi?
Dawudi Yali Tatya
Soma ebikwata ku Dawudi mu Bayibuli otegeere lwaki yali muvumu.
Waliwo lw’Olowooza nti Oli Wekka era n’Owulira ng’Otidde?
Eriya bwe yalowooza nti yali asigadde yekka, kiki Yakuwa kye yamugamba? Ebyo bye tusoma ku Eriya bituyigiriza ki?
Yosiya Yalina Emikwano Emirungi
Bayibuli etutegeeza Yosiya tekyamubeerera kyangu okukola ebintu ebirungi. Soma otegeere engeri mikwano gye gye gyamuyambamu.
Yeremiya Teyalekera Awo Kwogera ku Yakuwa
Wadde ng’abantu abamu baamusekereranga ate abalala ne bamukambuwalira, lwaki Yeremiya yeeyongera okwogera ku Katonda?
Yesu Yali Muwulize Nnyo
Ebiseera ebimu tekiba kyangu kugondera bazadde bo. Soma olabe engeri ekyokulabirako kya Yesu gye kiyinza okukuyamba.
Baawandiika Ebikwata ku Yesu
Soma ebikwata ku bawandiisi ba Bayibuli 8, abaaliwo mu kiseera Yesu we yabeerera ku nsi era abaawandiika ebikwata ku bulamu bwe.
Omwana wa Mwannyina wa Pawulo Yali Muvumu
Omuvubuka ono yawonya kojja we okuttibwa. Kiki kye yakola?
Timoseewo Yali Ayagala Okuyamba Abantu
Osobola otya okufuna essanyu mu bulamu nga Timoseewo?
Obwakabaka Obugenda Okufuga Ensi Yonna
Obulamu bunaaba butya nga Yesu y’afuga ensi? Wandyagadde okubeerayo?


text:
Essuula 1
1 Pawulo ne Sirwano ne Timoseewo eri ekkanisa ey'Abasessaloniika mu Katonda Kitaffe ne Mukama waffe Yesu Kristo;
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Kitugwanidde okwebazanga Katonda ennaku zonna ku lwammwe, ab'oluganda, nga bwe kisaana, kubanga okukkiriza kwammwe kukula nnyo, n'okwagalana kwa buli muntu ku mmwe mwenna mwekka na mwekka kweyongera;
4 naffe bennyini n'okwenyumiriza ne twenyumiririzanga mu mmwe mu kkanisa za Katonda olw'okugumiikiriza kwammwe n'okukkiriza mu kuyigganyizibwa kwammwe kwonna n'okubonaabona kwe muzibiikiriza;
5 ebyo ke kabonero k'omusango gwa Katonda ogw'ensonga; mulyoke musaanyizibwe obwakabaka bwa Katonda, n'okubonaabona bwe mubonaabonera:
6 oba nga kya nsonga eri Katonda okubasasula okubonaabona abababonyaabonya,
7 era nammwe ababonyaabonyezebwa okubasasula okwesiima awamu naffe, mu kubikkulibwa kwa Mukama waffe Yesu okuva mu ggulu awamu ne bamalayika ab'obuyinza bwe,
8 mu muliro ogwaka, ng'awalana eggwanga abatamanyi Katonda, n'abo abatagondera njiri ya Mukama waffe Yesu:
9 abalibonerezebwa, kwe kuzikirira emirembe n'emirembe okuva mu maaso ga Mukama waffe ne mu kitiibwa ky'amaanyi ge,
10 bw'alijja okuweebwa ekitiibwa mu batukuvu be, n'okwewuunyizibwa mu bonna abakkiriza (kubanga okutegeeza kwaffe gye muli kwakkirizibwa) ku lunaku luli.
11 Kyetuva tubasabira ennaku zonna, Katonda waffe abasaanyize okuyitibwa kwammwe, era atuukirize n'amaanyi buli kye mwagala eky'obulungi na buli mulimu ogw'okukkiriza;
12 erinnya lya Mukama waffe Yesu liryoke liweebwe ekitiibwa mu mmwe, era nammwe mu ye, ng'ekisa kya Katonda waffe ne Mukama waffe Yesu Kristo bwe kiri.


text:
Essuula 4
1 Omuntu atulowoozenga bw'ati, nga tuli baweereza ba Kristo era abawanika b'ebyama bya Katonda:
2 Era wano kigwanira abawanika, omuntu okulabikanga nga mwesigwa.
3 Naye ku nze kigambo kitono nnyo mmwe okunsalira omusango, oba omuntu yenna: era nange nzekka sseesalira musango:
4 Kubanga sseemanyiiko kigambo; naye ekyo tekimpeesa butuukirivu: naye ansalira omusango ye Mukama waffe.
5 Kale temusalanga musango gwa kigambo kyonna, ebiro nga tebinnatuuka, okutuusa Mukama waffe lw'alijja, alimulisa ebikwekebwa eby'omu kizikiza, era alirabisa okuteesa okw'omu mitima; buli muntu n'alyoka aweebwa ettendo lye eri Katonda.
6 Naye ebyo, ab'oluganda, mbigeredde ku nze ne Apolo ku lwammwe; mulyoke muyigire ku ffe obutasukkanga ku byawandiikibwa; omuntu yenna alemenga okwegulumiza olw'omu okusinga omulala.
7 Kubanga akwawula ye ani? era olina ki ky'otaaweebwa? naye okuweebwa oba nga waweebwa, kiki ekikwenyumirizisa ng'ataaweebwa?
8 Mumaze okukkuta, mumaze okugaggawala, mwafuga nga bakabaka awatali ffe: era mubeera kufuga nandyagadde, era naffe tulyoke tufugire wamu nammwe.
9 Kubanga ndowooza nga Katonda ffe abatume yatwolesa enkomerero ng'abataaleme kufa: kubanga twafuuka ekyerolerwa ensi ne bamalayika n'abantu.
10 Ffe tuli basirusiru ku bwa Kristo, naye mmwe muli bagezigezi mu Kristo; ffe tuli banafu, naye mmwe muli ba maanyi; mmwe muli ba kitiibwa, ffe tuli ba kunyoomebwa.
11 Era n'okutuusa ekiseera kino, tulumwa enjala era n'ennyonta, era tuba bwereere, era tukubibwa ebikonde, era tetuliiko waffe;
12 era tukola emirimu nga tutegana n'emikono gyaffe: bwe tuvumibwa, tubasabira omukisa; bwe tuyigganyizibwa, tugumiikiriza;
13 bwe tuwaayirizibwa, twegayirira: twafuuka ng'ebisasiro eby'ensi; empitambi eza byonna, okutuusa kaakano.
14 Ebyo ssibiwandiika kubakwasa nsonyi, wabula okubabuulirira ng'abaana bange abaagalwa.
15 Kuba newakubadde nga mulina abayigiriza kakumi mu Kristo, naye temulina bakitammwe bangi; kubanga nze nabazaaza enjiri mu Kristo Yesu:
16 Kyenva mbeegayirira okungobereranga:
17 Kyenva ntuma Timoseewo gye muli ye mwana wange omwagalwa omwesigwa mu Mukama waffe, alibajjukiza amakubo gange agali mu Kristo, nga bwe njigiriza yonna yonna mu buli kkanisa.
18 Naye waliwo abalala abeegulumiza nga balowooza nga nze sigenda kujja gye muli.
19 Naye ndijja gye muli mangu, Mukama waffe bw'alyagala; era ndimanya amaanyi gaabwe abeegulumiza so si kigambo kyabwe.
20 Kubanga obwakabaka bwa Katonda tebuli mu kigambo, wabula mu maanyi.
21 Mwagalako ki? njije gye muli n'omuggo, oba mu kwagala ne mu mwoyo ogw'obuwombeefu?


text:
Essuula 16
1 Ne mpulira eddoboozi eddene eriva mu yeekaalu, nga ligamba bamalayika omusanvu nti Mugende, mufuke ebibya omusanvu by'obusungu bwa Katonda ku nsi.
2 Ow'olubereberye n'agenda, n'afuka ekibya kye ku nsi; ne wabaawo ebbwa ebbi ezzibu ku bantu abalina enkovu y'ensolo, era abasinza ekifaananyi kyayo.
3 Ow'okubiri n'afuka ekibya kye mu nnyanja; ne wabaawo omusaayi ng'ogw'omufu, na buli mwoyo omulamu ne gufa, n'ebyo ebyali mu nyanja.
4 Ow'okusatu n'afuka ekibya kye ku migga ne mu nsulo z'amazzi, ne wabaawo omusaayi.
5 Ne mpulira malayika w'amazzi ng'ayogera nti Ggwe mutuukirivu, ggwe abaawo era eyabaawo, ggwe Mutukuvu, kubanga wasala omusango bw'otyo:
6 kubanga baafuka omusaayi gw'abatukuvu n'ogwa bannabbi, omusaayi ggwe gw'obawadde okunywa: basaanidde.
7 Ne mpulira ekyoto ga kyogera nti Weewaawo, Mukama Katonda, Omuyinza w'ebintu byonna, gya mazima era gya nsonga emisango gyo.
8 Ow'okuna n'afuka ekibya kye ku njuba; n'eweebwa okwokya abantu n'omuliro.
9 Abantu ne bookebwa okwokya okunene: ne bavuma erinnya lya Katonda alina amaanyi ku bibonyoobonyo ebyo; ne bateenenya okumuwa ekitiibwa.
10 Ow'okutaano n'afuka ekibya kye ku ntebe y'obwakabaka ey'ensolo obwakabaka bwayo ne buzikizibwa: ne beeruma ennimi zaabwe olw'obulumi,
11 ne bavuma Katonda ow'omu ggulu olw'obulumi bwabwe n'olw'amabwa gaabwe, so tebeenenya mu bikolwa byabwe.
12 Ow'omukaaga n'afuka ekibya kye ku mugga omunene Fulaati; amazzi gaagwo ne gakalira, ekkubo lya bakabaka abava ebuvanjuba liryoke liteekebweteekebwe.
13 Ne ndaba nga giva mu kamwa k'ogusota, ne mu kamwa k'ensolo, ne mu kamwa ka nnabbi w'obulimba, emyoyo emibi esatu, nga giri ng'ebikere:
14 kubanga gye mizimu gya balubaale, egikola obubonero; egigenda eri bakabaka b'ensi zonna, okubakuŋŋaanya eri olutalo olw'oku lunaku olukulu olwa Katonda, Omuyinza w'ebintu byonna.
15 (Laba, njija ng'omubbi. Aweereddwa omukisa atunula, n'akuuma ebyambalo bye, aleme okugenda obwereere, era baleme okulaba ensonyi ze.)
16 Ne gibakuŋŋaanyiza mu kifo ekiyitibwa mu Lwebbulaniya Amagedoni.
17 Ow'omusanvu n'afuka ekibya kye ku bbanga; eddoboozi eddene ne liva mu yeekaalu, mu ntebe y'obwakabaka, nga lyogera nti Kikoleddwa:
18 ne wabaawo okumyansa n'amaloboozi n'okubwatuka; ne wabaawo ekikankano ekinene, nga tekibangawo kasookedde abantu baba ku nsi, ekikankano ekinene, ekikulu bwe kityo.
19 N'ekibuga ekinene ne kyawukanamu ebitundu bisatu, n'ebibuga eby'amawanga ne bigwa: ne Babulooni ekinene ne kijjukirwa mu maaso ga Katonda, okukiwa okunywa ekikompe eky'obukambwe bw'obusungu bwe.
20 Na buli kizinga ne kidduka, so n'ensozi tezaalabika.
21 N'omuzira omunene, buli mpeke ng'obuzito obwa ttalanta, ne gukka okuva mu ggulu ku bantu: n'abantu ne bavvoola Katonda olw'ekibonyoobonyo eky'omuzira; kubanga ekibomyoobonyo kyagwo kinene nnyo.


text:
Okuva
Chapter 38
1 N'akola ekyoto eky'okwokerangako ebiweebwayo eky'omuti gwa sita: obuwanvu bwakyo bwali emikono etaano, n'obugazi bwakyo emikono etaano, okwenkanankana enjuyi zonna; n'obugulumivu bwakyo emikono esatu.
2 N'akola amayembe gaakyo ku nsonda zaakyo ennya; amayembe gaakyo gaali ga mulimu gumu nakyo: n'akibikkako ekikomo.
3 N'akola ebintu byonna eby'ekyoto, entamu, n'ebijiiko, n'ebibya, n'eby'okukwasa ennyama, n'emmumbiro: ebintu byakyo byonna yabikola n'ebikomo.
4 N'akikolera ekyoto ekitindiro eky'ekikomo ekirukibwa, wansi w'omuziziko ogukyetooloola wansi, n'akituusa wakati mu bugulumivu obw'ekyoto.
5 N'afumbira empeta nnya ensonda ennya ez'ekitindiro eky'ekikomo, okuba ebifo eby'e misituliro.
6 N'akola emisituliro egy'omuti gwa sita, n'agibikkako ebikomo.
7 N'ayingiza emisituliro mu mpeta ez'oku mbiriizi ez'ekyoto, okukisitulirangako; yakikola n'embaawo nga kirina ebbanga munda.
8 N'akola eky'okunaabirangamu eky'ekikomo, n'entobo yaakyo ya kikomo, n'endabirwamu ez'abakazi abaweereza abaaweerezanga ku mulyango ogw'eweema ey'okusisinkanirangamu.
9 N'akola oluggya: ebyatimbibwa eby'oluggya eby'oluuyi olw'obukiika obwa ddyo obukiika obwa ddyo byali bya bafuta ennungi erangiddwa, emikono kikumi:
10 empagi zaabyo zaali amakumi abiri, n'ebinnya byazo amakumi abiri, eby'ebikomo; ebikwaso eby'empagi n'emiziziko gyazo byali bya ffeeza.
11 N'eby'oluuyi olw'obukiika obwa kkono emikono kikumi, empagi zaabyo amakumi abiri, n'ebinnya byazo amakumi abiri, eby'ebikomo; ebikwaso eby'empagi n'emiziziko gyazo bya ffeeza.
12 N'ebyatimbibwa eby'oluuyi olw'ebugwanjuba bya mikono ataano, empagi zaabyo kkumi, n'ebinnya byazo kkumi; ebikwaso eby'empagi n'emiziziko gyazo bya ffeeza.
13 N'eby'oluuyi olw'ebuvanjuba ku buvanjuba emikono ataano.
14 Ebyatimbibwa eby'oku luuyi olumu oluliko omulyango byali bya mikono kkumi n'etaano; empagi zaabyo ssatu, n'ebinnya byazo bisatu;
15 n'oluuyi olulala bwe lutyo; eruuyi n'eruuyi ku mulyango ogw'oluggya waaliwo ebyatimbibwa eby'emikono kkumi n'etaano; empagi zaabyo ssatu, n'ebinnya byazo bisatu.
16 Ebyatimbibwa byonna eby'oluggya eby'enjuyi zonna byali bya bafuta ennungi erangiddwa.
17 N'ebinnya eby'empagi byali bya bikomo; ebikwaso eby'empagi n'emiziziko gyazo bya ffeeza; n'emitwe gyazo gyabikkibwako ffeeza; n'empagi zonna ez'oluggya zaateekebwako emiziziko gya ffeeza.
18 N'akatimba ak'oluggi olw'oluggya kaali mulimu gwa mudaliza, ka kaniki, n'olugoye olw'effulungu, n'olumyufu, ne bafuta ennungi erangiddwa : n'obuwanvu bwako bwali emikono abiri, n'obugulumivu mu bugazi bwako bwali emikono etaano, okwenkanankana n'ebyatimbibwa eby'oluggya.
19 N'empagi zaabyo zaali nnya, n'ebinnya byazo bina, eby'ebikomo; ebikwaso byazo bya ffeeza, n'eby'okubikka ku mitwe gyazo n'emiziziko gyazo bya ffeeza.
20 N'enninga zonna ez'eweema, n'ez'oluggya okwetooloola, byali bya bikomo.
21 Guno gwe muwendo ogw'ebintu eby'eweema, ye weema ey'obujulirwa, nga bwe byabalibwa nga Musa bwe yalagira, olw'okuweereza kw'Abaleevi, mu mukono gwa Isamaali, omwana wa Alooni kabona.
22 Ne Bezaaleeri, omwana wa Uli, omwana wa Kuuli, ow'ekika kya Yuda, ye yakola byonna Mukama bye yalagira Musa.
23 Era wamu naye waaliwo Okoliyaabu, omwana wa Akisamaki, ow'ekika kya Ddaani, omusazi w'amayinja, era omukozi ow'amagezi, era omudaliza wa kaniki, n'olugoye olw'effulungu, n'olumyufu, ne bafuta ennungi.
24 Zaabu yonna gye baakoza omulimu mu mulimu gwonna ogw'awatukuvu, ye zaabu ey'ekiweebwayo, yali ttalanta abiri mu mwenda, ne sekeri lusanvu mu amakumi asatu, nga sekeri ey'awatukuvu bw'eri.
25 Ne ffeeza ez'abo abaabalibwa ab'ekibiina yali ttalanta kikumi, ne sekeri lukumi mu lusanvu mu nsanvu mu ttaano, nga sekeri ey'awatukuvu bw'eri:
26 buli muntu beka emu, kye kitundu kya sekeri, nga sekeri ey'awatukuvu bw'eri, buli muntu eyayita okugenda mu abo abaabaliddwa, abaakamala emyaka abiri oba kusukkawo, abantu obusiriivu mukaaga mu enkumi ssatu mu bitaano mu ataano.
27 Ne ttalanta kikumi eza ffeeza zaali za kufumba ebinnya eby'awatukuvu, n'ebinnya eby'eggigi; ebinnya kikumi byava mu ttalanta kikumi, buli kinnya ttalanta.
28 Ne sekeri lukumi mu lusanvu mu nsanvu mu ttaano n'azikoza ebikwaso eby'empagi, n'abikka ku mitwe gyazo, n'azikolako emiziziko.
29 N'ebikomo eby'ekiweebwayo; byali ettalanta nsanvu, ne sekeri enkumi bbiri mu bina.
30 Nabyo, n'abikoza ebinnya eby'oluggi olw'eweema ey'okusisinkanirangamu, n'ekyoto eky'ekikomo, n'ekitindiro kyakyo eky'ekikomo, n'ebintu byonna eby'ekyoto,
31 n'ebinnya eby'oluggya okwetooloola n'ebinnya eby'oluggi olw'oluggya, n'enninga zonna ez'eweema, n'enninga zonna ez'oluggya okwetooloola.


text:
Essuula 1
1 Peetero, omutume wa Yesu Kristo, eri abalonde abaasaasaana abatambuze ab'omu Ponto, Ggalatiya, Kapadokiya, Asiya ne Bisuniya,
2 nga bwe yasooka okutegeera Katonda Kitaffe, mu kutukuza kw'Omwoyo, olw'okugonda n'okumansirwako omusaayi gwa Yesu Kristo: ekisa n'emirembe byeyongerenga gye muli.
3 Yeebazibwe Katonda era Kitaawe wa Mukama waffe Yesu Kristo, eyatuzaala omulundi ogw'okubiri, ng'okusaasira kwe okungi bwe kuli, tubeerenga n'essuubi eddamu, olw'okuzuukira kwa Yesu Kristo mu bafu,
4 tuyingire mu busika obutaggwaawo, obutalina kko, obutawotoka, obwabaterekerwa mmwe mu ggulu,
5 amaanyi ga Katonda be gakuuma olw'okukkiriza okufuna obulokozi obweteeseteese okubikkulibwa mu biro eby'enkomerero.
6 Obwo bwe mujagulizaamu, newakubadde nga mwanakuwazibwa mu kukemebwa okutali kumu akaseera akatono kaakano, oba nga kibagwanira,
7 okugezebwa kw'okukkiriza kwammwe okusinga omuwendo ezaabu eggwaawo, newakubadde ng'egezebwa mu muliro, kulyoke kulabike okuleeta ettendo n'ekitiibwa n'okugulumizibwa Yesu Kristo bw'alibikkulibwa:
8 gwe mwagala nga temunnaba kumulaba: gwe mutalaba kaakano naye mumukkiriza, ne mujaguza essanyu eritayogerekeka, eririna ekitiibwa:
9 nga muweebwa ekyabakkirizisa, bwe bulokozi bw'obulamu.
10 Eby'obulokozi obwo bannabbi abaalagulanga eby'ekisa ekyali kigenda okujja gye muli baanoonyanga nnyo ne bakenneenyanga:
11 nga banoonya ebiro bwe biri oba bwe bifaanana Omwoyo wa Kristo eyali mu bo bye yalaga, ng'asooka okutegeeza ebibonoobono bya Kristo, n'ekitiibwa ekibigoberera.
12 Nabo babikkulirwa nga si ku lwabwe bokka wabula ku lwammwe baaweereza ebyo bye mwakajja mubuulirwe kaakano abo abaababuulira enjiri mu Mwoyo Omutukuvu eyatumibwa okuva mu ggulu; bamalayika bye beegomba okulingiza.
13 Kale musibenga ebimyu by'amagezi gammwe, mutamiirukukenga, musuubirirenga ddala ekisa ekiribaleeterwa Yesu Kristo bw'alibikkulibwa;
14 ng'abaana abagonda, nga temwefaananya okwegomba okw'edda okw'omu butamanya bwammwe:
15 naye ng'oyo eyabayita bw'ali omutukuvu era nammwe mubeerenga batukuvu mu mpisa zonna;
16 kubanga kyawandiikibwa nti Munaabanga batukuvu; kubanga nze ndi mutukuvu.
17 Era bwe mumuyitanga Kitammwe, asala omusango awatali kusaliriza ng'omulimu gwa buli muntu bwe guli, mutambulenga n'entiisa mu biro byammwe eby'okuba abayise:
18 nga mumanyi nga temwanunulibwa na bintu ebiggwaawo, ffeeza oba zaabu, mu mpisa zammwe ezitaliimu ze mwaweebwa bajjajjammwe;
19 wabula n'omusaayi ogw'omuwendo omungi, ng'ogw'omwana gw'endiga ogutaliiko bulema newakubadde ebbala, ye Kristo:
20 eyategeerebwa edda ensi nga tezinnatondebwa, naye n'alabisibwa ku nkomerero y'ebiro ku lwammwe,
21 abakkiriza ku bubwe Katonda eyamuzuukiza mu bafu n'amuwa ekitiibwa; okukkiriza kwammwe n'okusuubira biryoke bibeerenga mu Katonda.
22 Kubanga mumaze okwetukuza obulamu bwammwe mu kugondera amazima olw'okwagalanga ab'oluganda okutaliimu bunnanfuusi, mwagalanenga mu mutima n'okufuba okungi:
23 bwe mwazaalibwa omulundi ogw'okubiri, si na nsigo eggwaawo, wabula eteggwaawo, n'ekigambo kya Katonda ekiramu eky'olubeerera.
24 Kubanga Omubiri gwonna guli ng'omuddo, N'ekitiibwa kyagwo kyonna kiri ng'ekimuli ky'omuddo. Omuddo guwotoka ekimuli ne kigwa:
25 Naye ekigambo kya Mukama kibeerera emirembe n'emirembe. Era ekyo kye kigambo eky'enjiri eky'abajulirwa.


text:
E Bwindi eriyo eddwaliro, eryazimba ekisulo ky’abakazi ab’embuto gyebajja nebalindirira okuzaala. Bagamba nti kino baakikola oluvanyuma lw’okusanga nti abakyala bangi olw’engeendo empaanvu bazalira waka.
Okusinziira ku kitongole ky’ebyobulamu eky’ensiyona ki World Health Organisation, mu Uganda, abakyala abasoba mu 300 ku buli bakyala mitwaalo kumi abazaala, beebafiira mu lutalo luno.
Emu ku nsonga lwaki abakyala abasinga bafa kwekuba nti bazalira waka, mu mikono gyaba mulerwa, ssonga abalala bazaala nga tebalina abakwatiddeko.


text:
Chapter 3
1 N'ayingira nate mu kkuŋŋaaniro; mwalimu omuntu eyalina omukono ogukaze.
2 Ne bamulabirira oba anaamuwonyeza ku lunaku lwa ssabbiiti, era bamuloope.
3 N'agamba omuntu eyalina omukono ogukaze nti Yimirira wakati awo.
4 Awo n'abagamba nti Kye kirungi ku lunaku lwa ssabbiiti okukola obulungi nantiki okukola obubi? kuwonya bulamu naatiki kutta? Naye ne basirika busirisi.
5 Bwe yabeetoolooza amaaso n'obusungu, ng'anakuwadde olw'okukakaayala kw'emitima gyabwe, n'agamba omuntu ati Golola omukono gwo. N'agugolola: omukono gwe ne guwona.
6 Amangu ago Abafalisaayo ne bavaamu ne bateesa n'Abakerodiyaani ku ye, nga bwe banaamuzikiriza.
7 Awo Yesu n'abayigirizwa be ne bagenda ku nnyanja, ebibiina bingi ne bimugoberera ebyava e Ggaliraaya n'e Buyudaaya
8 e Yerusaalemi ne Idumaya n'emitala wa Yoludaani, n'abaliraanye e Ttuulo n'e Sidoni, ekibiina kinene, bwe baawulira bye yakola, ne bajja gy'ali.
9 N'agamba abayigirizwa be eryato ettono limubeerenga kumpi ebibiina bireme okumunyigiriza;
10 kubanga yawonya bangi, n'okugwa abalwadde ne bamugwako bamukwateko, bonna abaali balina ebibonoobono.
11 Dayimooni ababi nabo bwe baamulaba ne bagwa mu maaso ge ne bakaaba nga bagamba nti Ggwe Mwana wa Katonda.
12 N'abakuutira nnyo baleme okumwatiikiriza.
13 Awo n'alinnya ku lusozi n'abayita gy'ali b'ayagala: ne bagenda gy'ali.
14 N'ayawulamu ekkumi n'ababiri okubeeranga awamu naye, era abatumenga okubuulira,
15 n'okuba n'obuyinza okugobanga emizimu:
16 Simooni n'amutuuma erinnya Peetero;
17 ne Yakobo omwana wa Zebbedaayo, ne Yokaana, muganda wa Yakobo; nabo n'abatuuma amannya Bowanerege, amakulu gaalyo nti Baana ba kubwatuka:
18 ne Andereya ne Firipo, ne Battolomaayo, ne Matayo, ne Tomasi, ne Yakobo omwana wa Alufaayo, ne Saddayo, ne Simooni Omukananaayo,
19 ne Yuda Isukalyoti, ye yamulyamu olukwe. N'ajja mu nnyumba,
20 ekibiina ne kikuŋŋaana nate, n'okuyinza ne batayinza na kulya mmere.
21 Awo ababe bwe baawulira ne bafuluma okumukwata, kubanga baagamba nti Alaluse.
22 Awo abawandiisi abaaserengeta okuva e Yerusaalemi ne bagamba nti Alina Beeruzebuli, era nti Agoba dayimooni ku bwa mukulu wa badayimooni.
23 N'abayita gy'ali, n'abagambira mu ngero nti Setaani ayinza atya okugoba Setaani?
24 Obwakabaka bwe bwawukanamu bwo bwokka, obwakabaka obwo tebuyinza kuyimirira.
25 N'ennyumba bw'eyawukanamu yo yokka, ennyumba eyo teriyinza kuyimirira.
26 Era oba Setaani yeegolokokeddeko ye yekka, n'ayawukanamu, tayinza kuyimirira, naye aggwaawo.
27 Naye tewali muntu ayinza okuyingira mu nnyumba y'omuntu ow'amaanyi okunyaga ebintu bye, nga tasoose kusiba oyo ow'amaanyi, n'alyoka anyaga ennyumba ye.
28 Mazima mbagamba nti Abaana b'abantu balisonyiyibwa ebibi byabwe byonna, n'obuvvoozi bwabwe bwe balivvoola bwonna;
29 naye oyo yenna anavvoolanga Omwoyo Omutukuvu talina kusonyiyibwa emirembe n'emirembe, naye azzizza omusango ogw'ekibi eky'emirembe n'emirembe:
30 kubanga baayogera nti Alina dayimooni.
31 Awo nnyina ne baganda be ne bajja, ne bamutumira ne bamuyita nga bayimiridde wabweru.
32 N'ekibiina kyali kitudde nga bamwetoolodde; ne bamugamba nti Laba, nnyoko ne baganda bo bali wabweru bakunoonya.
33 N'abaddamu ng'agamba nti Mmange ye ani ne baganda bange?
34 n'abeetoolooza amaaso abaali batudde enjuyi zonna nga bamwetoolodde n'agamba nti Laba, mmange ne baganda bange!
35 Kubanga buli muntu yenna anaakolanga Katonda by'ayagala, oyo ye muganda wange, ye mwannyinaze, ye mmange.


text:
Okuva
Chapter 22
1 Omuntu bw'abbanga ente, oba endiga, n'amala agitta oba kugitunda; azzangawo ente ttaano olw'ente, n'endiga nnya olw'endiga.
2 Omubbi bw'alabibwanga ng'asima n'akubibwa n'amala afa, tewabanga musango gwa musaayi ku lulwe.
3 Oba enjuba bw'eba ng'evuddeyo ku ye, wabanga omusango ogw'omusaayi ku lulwe: kimugwanidde okuliwa; oba nga talina kintu, atundibwanga olw'okubba kwe.
4 Kye yabba bwe kirabikanga mu mukono gwe nga kikyali kiramu, oba nte, oba ndogoyi, oba ndiga; azzangawo bbiri.
5 Omuntu bw'aliisanga olusuku oba nnimiro y'emizabbibu, bw'agirekanga ensolo ye n'erya ku lusuku olw'omuntu omulala; aliwanga ku by'olusuku lwe ebisinga, ne ku by'ennimiro ye ey'emizabbibu ebisinga.
6 Omuliro bwe gwakanga ne gulinnya mu maggwa, emitwalo gy'eŋŋaano oba eŋŋaano ng'ekyamera oba nnimiro ne bimala bisiriira; akumanga omuliro, talemanga kuliwa.
7 Omuntu bw'ateresanga munne effeeza oba bintu, ne bamala babibbira mu nnyumba ye; omubbi bw'anaalabikanga aliwanga emirundi ebiri.
8 Omubbi bw'atalabikanga, nannyini nnyumba asembereranga Katonda, okulaba oba nga teyateeka mukono gwe ku bintu bya munne.
9 Kubanga buli kigambo eky'okwonoona, oba olw'ente, oba olw'endogoyi, oba olw'endiga, oba olw'engoye, oba olwa buli kibuze, omuntu ky'ayogerako nti Kye kino, ensonga ey'abo bombi ereetwanga eri Katonda; oli Katonda gw'asaliranga omusango aliwanga emirundi ebiri.
10 Omuntu bw'ateresanga munne endogoyi, oba nte, oba ndiga, oba nsolo yonna; nayo n'emala efa, oba kufaafaagana, oba okugobebwa nga tewali muntu alaba:
11 ekirayiro kya Mukama kibeeranga wakati waabwe bombi, nga teyateeka mukono gwe ku bintu bya munne; nannyiniyo akikkirizanga, so taliwanga.
12 Naye bw'ebbibwanga ku ye, amuliyiranga nannyiniyo.
13 Bw'etaagulwataagulwanga, agireetanga ebe omujulirwa; tamuliyiranga olw'etaaguddwa.
14 Era omuntu bw'asabanga ekintu eri munne, ne kyonooneka, oba ne kifa, nga taliiwo nannyinikyo, talemanga kumuliyira.
15 Nannyinikyo bw'abangawo, tamuliyiranga: bwe kibanga eky'empeera, nga kyajja lwa mpeera yaakyo olw'okupangisa.
16 Era omuntu bw'asendasendanga omuwala omuto atannayogerezebwa n'amala amwonoona, talemanga kuliwa bintu eby'obuko ku lulwe alyoke abeere mukazi we.
17 Kitaawe bw'agaaniranga ddala okumumuwa, aliwanga ku muwendo ogw'okwogereza abawala abato.
18 Omukazi omulogo tomulekanga mulamu.
19 Buli asulanga n'ensolo, talemanga kuttibwa.
20 Awangayo ssaddaaka eri katonda yenna, wabula eri Mukama yekka, azikirizibwanga ddala.
21 Era munnaggwanga tomwonoonanga, so tomukolanga bubi: kubanga mwali bannaggwanga mu nsi ey'e Misiri.
22 Buli nnamwandu ne mulekwa temubabonyaabonyanga.
23 Bw'onoobabonyaabonyanga n'akatono, bwe banankaabiranga nze, siiremenga kuwulira kukaba kwabwe;
24 era obusungu bwange bulyaka nnyo, nange naabattanga n'ekitala; ne bakazi bammwe baliba bannamwandu, n'abaana bammwe bamulekwa.
25 Bw'owolanga buli omu mu bantu bange ali naawe effeeza nga mwavu, tomubeereranga ng'omubanzi, so tomusaliranga magoba.
26 Bw'osingirwanga ekyambalo kya munno, omuddizangayo enjuba nga tennagwa:
27 kubanga ekyo kye kimubikka kyokka, kye kyambalo kye eky'omubiri gwe: aneebikka ki? awo, bw'anankaabiranga, naawuliranga; kubanga nnina ekisa.
28 Tovumanga Katonda, so tokolimiranga omukulu w'abantu bo.
29 Tolwanga kuwaayo ku bungi obw'ebibala byo n'envinnyo yo. Omubereberye mu baana bo omumpanga.
30 Bw'otyo bw'onookolanga era n'ente zo, n'endiga zo: ennaku musanvu ebeeranga ne nnyina waayo; ku lunaku olw'omunaana ogimpanga nze.
31 Era munaabanga abantu abatukuvu gye ndi: kyemunaavanga mulema okulya ku nnyama ensolo gye zisse mu nsiko; mugisuuliranga embwa.


text:
Chapter 1
1 Omugugu gwa Nineeve. Ekitabo eky'okwolesebwa kwa Nakkumu, Omwerukoosi.
2 Mukama ye Katonda w'obuggya, era awalana eggwanga; Mukama awalana eggwanga, era ow'obusungu obungi; Mukama awalana eggwanga abamukyawa, era aterekera abalabe be obusungu.
3 Mukama tatera kusunguwala, alina amaanyi mangi, so talitaatira n'akatono. Ekkubo lya Mukama liyita mu kikuŋŋunta ne mu kibuyaga, era ebire ze nfuufu z'ebigere bye.
4 Akangavvula ennyanja n'agikaza; era akaza emigga gyonna; Basani ebabuse ne Kalumeeri, era ekimuli eky'oku Lebanooni kibabuse.
5 Ensozi zikankana gy'ali, obusozi ne busaanuuka; era ettaka ne limmuka mu maaso ge; weewaawo, ensi zonna ne bonna abazibeeramu.
6 Mu maaso g'obusungu bwe ani ayinza okuyimirira? ani ayinza okubeerawo obusungu bwe nga bunyiikidde? obukambwe bwe bufukibwa ng'omuliro, n'enjazi zimenyebwamenyebwa ye.
7 Mukama mulungi, kigo ku lunaku olw'okulabiramu ennaku; era amanyi abo abamwesiga.
8 Naye ne mukoka akulukuta alimalirawo ddala ekifo kyakyo, era abalabe be alibagobera mu kizikiza.
9 Kye muteesa ku Mukama kiki? alimalirawo ddala; obunaku tebuliyimuka omulundi ogw'okubiri.
10 Kubanga newakubadde nga bali ng'amaggwa agakwataganye, era nga batobye okwenkana mu kunywa kwabwe, balyokerwa ddala ng'ensambu enkalu.
11 Mu ggwe muwdde omu alowooza akabi ku Mukama, ateesa ebibi.
12 Bw'ati bw'ayogera Mukama nti Newakubadde nga balina amaanyi amakakafu era bangi, era balizikirira, naye alivaawo. Newakubadde nga nakulabisa ennaku, sikyakulabisanga nnaku.
13 Era kaakano naamenya ekikoligo kye kive ku ggwe, era naakutulakutula ebikusiba.
14 Ne Mukama alagidde ku ggwe baleme okweyongera okusiga ku linnya lyo; ndizikiriza ekifaananyi ekyole n'ekifaananyi ekisaanuuse bive mu nnyumba ya bakatonda bo; ndisima entaana yo; kubanga oli mugwagwa.
15 Laba, ku nsozi ebigere by'oyo abuulirira ebigambo ebirungi, alangira emirembe! Weekuuma embaga zo, ggwe Yuda, tuukiriza obweyamo bwo; kubanga omubi takyayitanga wakati wo; azikirira ddala.


text:
BYA RONALD MUBIRU
EMBAGA y'omuyimba Fiona Wamala n'omuninkini we omupya Julius Ssekawunde ebaddemu katemba! Abagole baatuuse ku wooteeri ya Fairway ku ssaawa 2:00 ez'ekiro ng'abantu bakandaaliridde mu ntebe abamu ne bafuluma ekyawalirizza kalabaalaba w'omukolo abeegayirira obutabalekera mukolo.
Abagole baatukidde mu kuyomba oluvannyuma lw'omukazi wa eyaweebwa ogw'okukola keeki okwecanga n'agitwala ng'agamba nti yabadde abanja ssente, ekintu ekyaggye omugole omusajja (Ssekawunde) mu mbeera ng'eno Fiona bw'amuwooyawooya!
Baamusabye abaguminkirize bafune ssente okuva ku 'Mobile Money' kyokka ne yeerema. “Maama tuyambe 'network yeekyanze naye ssente tugenda kuzikuwa mu bwangu,” bw’atyo Fiona bakira bwe yeegayirira owa keeki. Wabula oluvannyuma abantu beekuttekutte ssente ne baziweza owa keeki n'agikomyawo.
Omukolo gwetabiddwaako abantu batono
Ku bantu 80 abaayitibwa, 25 bokka be beetabye ku mbaga eno ate nga nabo obwedda bafa nseko n'okwogera obutonotono nti Fiona afumbiddwa kumpi mutabani we! Abalala bAagambye nti tebaategedde bandibadde tebajja ku mbaga ya kiwaani bw'eti.
Abazadde tebaalabiseeko
Abazadde b'abagole bombi omukolo baaguzize era omuyimbi wa Afrigo Band, Moses Matovu ne Eddy Yawe be baakoze nga abazadde ba Fiona ate ku ludda lwa Ssekawunde, kalabaalaba we n'akola nga omuzadde.
Matovu eyakoze nga muzadde wa Fiona mu kwogera kwe yakuutidde Fiona obutamuswaza wabula alabirire omulenzi we n'omutima gumu awatali kumujuza, ye taata w'omugole omusajja ate nga ye yakoze nga kalabaalaba we, Daniel Ssenyondo yasoose kwetonda olw'okutuuka ekikeerezi n'ategeeza nti yabadde Nairobi. Yeetonze olwabazadde obutalabikako ku mukolo nti baabadde bakosefu.
Kalabalaba w'omukolo oluvanyuma yasabye omuyimbi Moses Matove ne Eddy Yawe basanyuseemu abayimbiremu abagole kyokka ne beerema nga bagamba nti tekijja bazadde ate kuyimba ku mbaga y'abaana baabwe.
Wano Fiona yayimuse n'asaba akazindaalo n'asaba Dj amukubire akayimba ka kitaawe akayitibwa "Taata Wange tonnakuwala toyomba kanjagale omulenzi wange wadde nga mwavu yekka nze gwe nsiimye" n'ebirala era akayimba kano kaakubiza abantu enduulu.
Fiona mu kwogera kwe yagambye nti ye yatondebwa kubeera na Julius wadde nga bangi bazze basimbira embaga yaabwe amakuuli.
Yeeyamye okwagala omulenzi we n'omutima gwe gwonna amuzaalire n'abaana.
Ebifaananyi byonna bya Ronald Mubiru
Ebirala ku Fiona


text:
Kaabakuuku
Chapter 1
1 Omugugu Kaabakuuku nnabbi gwe yalaba.
2 Ai Mukama, ndituusa wa okukaaba, naawe nga tokkiriza kuwulira? Nkukaabirira olw'eby'ekyejo so tokkiriza kulokola.
3 Onjoleseza ki obutali butuukirivu n'otunuulira obukyamu? kubanga okunyaga n'ekyejo biri mu maaso gange: era waliwo empaka, n'okuyomba kubaawo.
4 Amateeka kye gavudde gaddirira, so n'omusango tegufulumanga n'akatono; kubanga omubi azingizza omutuukirivu omusango kyeguva gufuluma nga gunyooleddwa.
5 Mulabe mu mawanga, musseeyo omwoyo, mwewuunye nnyo nnyini: kubanga nkolera omulimu mu nnaku zammwe, gwe mutalikkiriza newakubadde nga mugubuuliddwa.
6 Kubanga, laba, ngolokosa Abakaludaaya, eggwanga eryo ekkakali eryanguyiriza; abasimba ennyiriri okutambula okubunya ensi bwe yenkana obugazi, okulya ennyumba ezitali zaabwe.
7 Ba ntiisa, ba kitiibwa: omusango gwabwe n'obukulu bwabwe biva eri bo bennyini.
8 Era embalaasi zaabwe zikira engo embiro, era nkambwe okusinga emisege egy'ekiro; n'abasajja baabwe abeebagala embalaasi bagoma: weewaawo, abasajja baabwe abeebagala embalaasi bava wala; babuuka ng'empungu eyanguwa okulya.
9 Bajja lwa kyejo bonna; bavulumula amaaso gaabwe ng'embuyaga ez'ebuvanjuba; era bakuŋŋaanya abasibe ng'omusenyu.
10 Weewaawo, asekerera bakabaka, n'abakungu baba ba kuduulirwa gy'ali: aduulira buli kigo; kubanga atuuma enfuufu n'akimenya.
11 Awo aliyita ng'awulukuka ng'embuyaga, era alisukkirira n'azza omusango: ye amaanyi ge gabeera katonda we.
12 Ggwe toli wa mirembe n'emirembe, ai Mukama Katonda wange, Omutukuvu wange? tetulifa. Ai Mukama, wamuteekerawo musango; naawe, ai Olwazi, wamunywereza kubuulirira.
13 Ggwe alina amaaso agayinze obulongoofu obutatunuulira bubi, so toyinza kulaba bukyamu, lwaki ggwe okutunuulira abo abakuusakuusa, n'osirika omubi bw'aliira ddala omuntu amusinga obutuukirivu;
14 n'ofuula abantu ng'ebyennyanja era ng'ebintu ebyewalula ebitaliiko abifuga?
15 Abakwata bonna n'eddobo, abatega mu muya gwe, era abakuŋŋaanyiza mu kiragala kye: kyava asanyuka n'ajaguza.
16 Kyava awaayo ssaddaaka eri omuya gwe, n'ayotereza ekiragala kye obubaane; kubanga olw'ebyo omugabo gwe kyeguva guba ogwa ssava, emmere ye n'eba nnyingi.
17 Kale kyaliva afuka omuya gwe, n'atalekaayo kutta amawanga olutata?


text:
Olubereberye
Essuula 46
1 Isiraeri n'atambula ng'atwala byonna bye yalina, n'ajja e Beeruseba, n'awaayo saddaaka eri Katonda wa kitaawe Isaaka.
2 Katonda n'ayogera ne Isiraeri mu kwolesebwa okw'ekiro, nti Yakobo, Yakobo. N'ayogera nti Nze nzuuno.
3 N'ayogera nti Nze Katonda, Katonda wa kitaawo: totya kuserengeta mu Misiri; kubanga ndikufuulira eyo eggwanga eddene:
4 ndiserengeta naawe mu Misiri; era sirirema kukuggyamu nate: era Yusufu aliteeka engalo ze ku maaso go.
5 Yakobo n'agolokoka n'ava mu Beeruseba: abaana ba Isiraerii ne basitulira Yakobo kitaabwe, n'abaana baabwe abato n'abakazi baabwe, mu magaali Falaawo ge yaweereza okumusitula.
6 Ne batwala ensolo zaabwe n'ebintu byabwe bye baafuna mu nsi ya Kanani, ne bajja mu Misiri, Yakobo n'ezzadde lye lyonna awamu naye:
7 batabani be n'abaana ba batabani be wamu naye, bawala be n'abawala ba batabani be, n'ezzadde lye lyonna be yatwala naye bwe yagenda mu Misiri.
8 N'amaanya g'abaana ba Isiraeri, abajja mu Misiri, Yakobo ne batabani be, ge gano: Lewubeeni, omubereberye wa Yakobo.
9 Ne batabani ba Lewubeeni: Kanoki, ne Palu, ne Kezulooni; ne Kalumi.
10 N'abaana ba Simyoni abasajja; Yemweri, ne Yamini, ne Okadi, ne Yakini, ne Zokali, ne Sawuli omwana w'omukazi Omukanani.
11 Ne batabani ba Leevi; Gerusoni, Kokasi, ne Merali.
12 Ne batabani ba Yuda; Eri, ne Onani, ne Seera, ne Pereezi, ne Zeera: naye Eri ne Onani baafiira mu nsi ya Kanani. Ne batabani ba Pereezi baali Kezulooni ne Kamuli.
13 Ne batabani ba Isakaali; Tola, ne Puva, ne Yobu, ne Simulooni.
14 Ne batabani ba Zebbulooni; Seredi, ne Eroni, ne Yaleeri.
15 Abo be batabani ba Leeya, be yazaalira Yakobo mu Padanalaamu, awamu n'omuwala we Dina: abaana be bonna abasajja n'abakazi baali obulamu asatu mu busatu.
16 Ne batabani ba Gaadi: Zifiyooni, ne Kagi, Suni, ne Ezeboni, Eri, ne Alodi, ne Aleri
17 Ne batabani ba Aseri; Imuna, ne Isuva, ne Isuvi, ne Beriya, ne Seera mwannyinaabwe: ne batabani ba Beriya; Keberi, ne Malukiyeeri.
18 Abo be batabani ba Zirupa, Labbaani gwe yawa Leeya omwana we, era abo be yazaalira Yakobo, bwe bulamu ekkumi n'omukaaga.
19 Batabani ba Laakeeri mukazi wa Yakobo; Yusufu ne Benyamini.
20 Era Yusufu n'azaalirwa mu nsi y'e Misiri Manase ne Efulayimu, Asenaasi omwana wa Potiferi kabona ow'e Oni be yamuzaalira.
21 Ne batabani ba Benyamini; Bera, ne Bekeri, ne Asuberi, ne Gera, ne Naamani, Eki, ne Losi, Mupimu, ne Kupimu, ne Aludi.
22 Abo be batabani ba Laakeeri, abaazaalirwa Yakobo: obulamu bwonna bwali kkumi na buna.
23 Ne batabani ba Ddaani; Kusimu.
24 Ne batabani ba Nafutaali; Yazeeri, ne Guni, ne Yezeri, ne Siremu.
25 Abo be batabani ba Bira, Labbaani gwe yawa Laakeeri omwana we, era abo be yazaalira Yakobo: obulamu bwonna bwali musanvu.
26 Obulamu bwonna obwayingira mu Misiri awamu ne Yakobo, obwava mu ntumbwe ze, obutassaako bakazi b'abaana ba Yakobo, obulamu bwonna bwali nkaaga mu mukaaga;
27 ne batabani ba Yusufu, abaamuzaalirwa mu Misiri, baali bulamu bubiri: obulamu bwonna obw'ennyumba ya Yakobo, obwayingira mu Misiri, bwali nsanvu.
28 N'atuma Yuda okumukulembera eri Yusufu, okulaga ekkubo mu maaso ge erigenda mu Goseni; ne batuuka mu nsi y'e Goseni.
29 Yusufu n'ateekateeka eggaali lye, n'ayambuka okusisinkana Isiraeri kitaawe, mu Goseni; ne yeeraga gy'ali, n'amugwa mu bulago, n'akaaba amaziga mu bulago bwe ekiseera ekinene.
30 Isiraeri n’agamba Yusufu nti Kaakano ka nfe, kubanga ndabye amaaso go, ng'okyali mulamu.
31 Yusufu n'agamba baganda be n'ennyumba ya kitaawe nti N'ayambuka ne mbuulira Falaawo ne mmugamba nti Baganda bange n'ennyumba ya kitange, abaali mu nsi Kanani, bazze ewange:
32 era abasajja be basumba, kubanga baalundanga nte; era baleese endiga zaabwe n'ente zaabwe ne byonna bye balina.
33 Awo olulituuka Falaawo bw'alibayita bw'alyogera nti Emirimu gyammwe ki?
34 Mwogeranga nti Abaddu bo baalundanga nte okuva mu buto bwaffe okutuusa leero, ffe era ne bajjajja baffe: mulyoke mutuule mu nsi y'e Goseni: kubanga buli musumba kya muzizo eri Abamisiri.


text:
Luusi
Chapter 2
1 Era Nawomi yalina muganda wa bba, omusajja ow'amaanyi omugagga, ow'omu nnyumba ya Erimereki; n'erinnya lye Bowaazi.
2 Awo Luusi Omumowaabu n'agamba Nawomi nti Ka ŋŋende kaakano mu nnimiro, nnonde ku birimba bya sayiri nga ngoberera oyo anankwatirwa ekisa. N'amugamba nti Genda, mwana wange.
3 N'agenda, n'ajja n'alonda mu nnimiro abakunguzi we bayise: era olwatuuka n'asanga ekitundu ky'ennimiro ekya Bowaazi, eyali ow'omu kika kya Erimereki.
4 Era, laba, Bowaazi n'ava e Besirekemu n'agamba abakunguzi nti Mukama abeere nammwe. Ne bamuddamu nti Mukama akuwe omukisa.
5 Awo Bowaazi n'agamba omuddu we eyali akunguza abakunguzi nti Omuwala ono w'ani?
6 Omuddu eyali akunguza abakunguzi n'addamu n'ayogera nti Ono ye muwala Omumowaabu eyakomawo ne Nawomi okuva mu nsi ya Mowaabu:
7 n'ayogera nti Nnonde, mbeegayiridde, nkuŋŋaanye abakunguzi we bayise mu binywa: awo n'ajja, era asiibye wano obw'enkya okutuusa kaakano, wabula ng'ayingiddeko mu nnyumba katono.
8 Awo Bowaazi n'alyoka agamba Luusi nti Towulira mwana wange? Togendanga kulonda mu nnimiro endala, so tovanga wano, naye obeeranga wano kumpi; n'abawala bange.
9 Amaaso go gabe ku nnimiro, gye banaakungulanga, naawe obagobererenga: sikuutidde balenzi obutakukomangako era ennyonta bw'eneekulumanga, ogendanga awali ensuwa, n'onywa ku ago abalenzi ge basenye.
10 Awo n'avuunama amaaso ge, n'akutama, n'amugamba nti Kiki ekindabizza ekisa mu maaso go, ggwe okunnekkaanya nze kubanga ndi munnaggwanga?
11 Bowaazi n'addamu n'amugamba nti Bambuulirira ddala byonna bye waakakoze nnyazaala wo balo kasooka afa: era bwe waleka kitaawo ne nnyoko n'ensi gye wazaalirwamu, n'ojja mu bantu be wali tomanyiiko.
12 Mukama akusasulire emirimu gyo, era oweebwe empeera etebulako Mukama Katonda wa Isiraeri, gwe weeyuna wansi w'ebiwawaatiro bye.
13 Awo n'ayogera nti Ndabe ekisa mu maaso go, mukama wange; kubanga onsanyusizza, era kubanga oyogedde n'omuzaana wo eby'ekisa, newakubadde nga siri ng'omu ku bazaana bo.
14 Awo obudde bwe bwatuuka okulya Bowaazi n'amugamba nti Jjangu olye ku mmere okoze ennoga yo omwenge omukaatuufu. N'atuula ku mabbali g'abakunguzi: ne bamuwa sayiri ensiike, n'alya n'akkuta n'alemwa.
15 Awo bwe yagolokoka okulonda, Bowaazi n'alagira abalenzi be ng'ayogera nti Alonde ne mu binywa so temumuvumanga.
16 Era mumutoolereko ne mu miganda, mugireke, alonde so temumuwuunako.
17 Awo n'alonda mu nnimiro n'azibya obudde: n'awuula ze yali alonze, ne ziba nga efa eya sayiri.
18 N'agyetikka, n'ayingira mu kibuga: nnyazaala we n'alaba z'alonze: n'aleeta n'amuwa eyasigaddewo bwe yamala okukkuta.
19 Awo nnyazaala we n'amugamba nti Olonze wa leero? era okoze wa emirimu? aweebwe omukisa oyo akwekkaanyizza. N'ategeeza nnyazaala we oyo bwe yali gw'akoze naye, n'ayogera nti Omusajja gwe nkoze naye leero erinnya lye Bowaazi.
20 Nawomi n'agamba muka mwana we nti Aweebwe Mukama omukisa, atannaleka kisa kye eri abalamu n'eri abaafa. Nawomi n'amugamba nti Omusajja oyo muganda waffe ddala, omu ku banunuzi baffe.
21 Luusi Omumowaabu n'ayogera nti Weewaawo, aŋŋambye nti Onoobeeranga kumpi n'abalenzi bange, okutuusa lwe balimala eby'okukungula byange byonna.
22 Awo Nawomi n'agamba Luusi muka mwana we nti Kirungi, mwana wange, oyitenga wamu n'abazaana be, so baleme okukusiŋŋaana mu nnimiro endala yonna.
23 Awo n'abeeranga kumpi n'abazaana ba Bowaazi okulondanga okutuusa bwe baamala amakungula ga sayiri n'amakungula g'eŋŋaano; n'atuula ne nnyazaala we.


text:
Yobu Job
Chapter 3
1 Awo Yobu n'alyoka ayasama akamwa n'akolimira olunaku lwe:
2 Yobu n'addamu n'ayogera nti
3 Olunaku lukolimirwe kwe nnazaalirwa, N'ekiro ekyayogera nti Omwana ow'obulenzi ali mu lubuto.
4 Olunaku olwo lube ekizikiza; Katonda aleme okulutunuulira ng'ayima waggulu, So n'omusana guleme okulwakira.
5 Ekizikiza n'ekisiikirize eky'okufa biruyite olw'abyo; Ekire kirutuuleko: Byonna ebiddugaza obudde birutiise.
6 Ekiro ekyo ekizikiza ekikutte kikinyage: So luleme okusanyukira mu nnaku ez'omu mwaka; Luleme okutuuka mu muwendo gw'emyezi.
7 Laba, ekiro ekyo kibe kigumba; Luleme okujjirwa eddoboozi ery'essanyu.
8 Abo balukolimire abakolimira obudde, Abeeteeseteese okusaggula goonya.
9 Emmunyeenye ez'ekiro kyalwo zibeeko ekizikiza: Lunoonye omusana, naye lugubulwe; So terutunuulira bikowe bya nkya:
10 Kubanga terwaggala nzigi za lubuto lwa mmange. So terwakisa maaso gange obuyinike.
11 Kiki ekyandobera okufa okuva mu lubuto? Kiki ekyandobera okuta obulamu bwe nnava mu byenda?
12 Amaviivi ganzikiririza ki? Oba amabeere, okugayonka?
13 Kubanga kaakano nandigalamidde ne nsirika; Nandyebase; bwe ntyo bwe nnandiwummudde:
14 Wamu ne bassekabaka n'abakungu b'ensi, Abeezimbira mu matongo;
15 Oba wamu n'abalangira abaalina ezaabu, Abajjuzanga ennyumba zaabwe effeeza:
16 Oba ng'omwana omusowole akwekebwa sandibaddewo; Ng'abaana abawere abatalabanga ku musana n'akatono.
17 Eyo ababi bakoma okuteganya; Era eyo abakoowu gye bawummulira.
18 Eyo abasibe gye bessiza awamu; Tebawulira ddoboozi lya mukoza.
19 Omuto n'omukulu bali eyo; N'omuddu aba wa ddembe eri mukama we.
20 Alaba obuyinike aweerwa ki omusana? N'obulamu abuweerwa ki oyo alumiddwa omwoyo;
21 Abeegomba okufa, naye ne kutajja; Ne bakusima okusinga obugagga obukwekeddwa;
22 Abasanyuka ennyo nnyini, Ne bajaguza, bwe bayinza okulaba entaana?
23 Omuntu akwekeddwa ekkubo lye aweerwa ki omusana, Era Katonda gw'akomedde olukomera?
24 Kubanga okusinda kwange kujja nga sinnalya, N'okuwuluguma kwange kufukibwa ng'amazzi.
25 Kubanga kye ntidde kinjijako, N'ekyo kye nkankanira kijja gye ndi.
26 Sessa so sitereera so siwummula; Naye ennaku zijja.


text:
Zabbuli
Chapter 8
1 Ai Mukama, Mukama waffe, Erinnya lyo nga ddungi nnyo mu nsi zonna! Ggwe eyateeka ekitiibwa kyo ku ggulu.
2 Mu kamwa k'abawere n'abayonka wanyweza amaanyi, Olw'abalabe bo, Olyoke osirise omulabe n'oyo awalana eggwanga.
3 Bwe ndowooza eggulu lyo, omulimu gw'engalo zo, Omwezi n'emmunyeenye, bye walagira;
4 Omuntu kye kiki, ggwe okumujjukira, Oba omwana w'omuntu, ggwe okumujjira?
5 Kubanga wamukola okubulako akatono okuba nga Katonda, Era omussaako engule ey'ekitiibwa n'ettendo.
6 Wamufuza emirimu egy'emikono Wateeka ebintu byonna wansi w'ebigere bye:
7 Endiga zonna n'ente, Era n'ensolo ez'omu nsiko;
8 Ennyonyi eza waggulu, n'ebyennyanja ebiri mu nnyanja, Buli kintu ekiyita mu makubo ag'ennyanja.
9 Ai Mukama, Mukama waffe, Erinnya lyo nga ddungi nnyo mu nsi zonna!


text:
Matayo
Chapter 4
1 Awo Yesu n'atwalibwa Omwoyo mu ddungu okukemebwa Setaani.
2 Bwe yamala okusiiba ennaku amakumi ana, emisana n'ekiro, enjala n'eryoka emuluma.
3 Omukemi n'ajja n'amugamba nti Oba oli Mwana wa Katonda, gamba amayinja gano gafuuke emmere.
4 Naye n'addamu n'agamba nti Kyawandiikibwa nti Omuntu tabanga mulamu na mmere yokka, wabula na buli kigambo ekiva mu kamwa ka Katonda.
5 Awo Setaani n'amutwala ku kibuga ekitukuvu n'amuteeka ku kitikkiro kya yeekaalu,
6 n'amugamba nti Oba oli Mwana wa Katonda, buuka ogwe wansi: kubanga kyawandiikibwa nti Alikulagiririza bamalayika be: Mu mikono gyabwe balikuwanirira, Oleme okwesittala ekigere kyo ku jjinja.
7 Yesu n'amugamba nti Kyawandiikibwa nate nti Tokemanga Mukama Katonda wo.
8 Ate Setaani n'amutwala ku lusozi oluwanvu ennyo, n'amulaga ensi za bakabaka bonna abali mu nsi, n'ekitiibwa kyazo;
9 n'amugamba nti Ebyo byonna naabikuwa bw'onoovuunama okunsinza.
10 Awo Yesu n'amugamba nti Vaawo genda, Setaani: kubanga kyawandiikibwa nti Osinzanga Mukama Katonda wo; era omuweerezanga yekka.
11 Awo Setaani n'amuleka; laba, bamalayika ne bajja, ne bamuweereza.
12 Awo bwe yawulira nga Yokaana bamuwaddeyo, n'addayo e Ggaliraaya;
13 ng'avudde e Nazaaleesi, n'ajja, n'abeera e Kaperunawumu, ekiri ku nnyanja, mu nsi ya Zebbulooni ne Nafutaali:
14 ekigambo kituukirire nnabbi Isaaya kye yayogera, ng'agamba nti
15 Ensi ya Zebbulooni n'ensi ya Nafutaali, Ekkubo ly'ennyanja, emitala wa Yoludaani, e Ggaliraaya ey'amawanga.
16 Abantu abaali batuula mu kizikiza, Baalaba omusana mungi, N'abo abaali batuula mu nsi y'okufa ne mu kisiikirize kyakwo, Omusana gwabaakira.
17 Yesu n'asookera awo okubuulira n'okugamba nti Mwenenye; kubanga okwakabaka obw'omu ggulu bunaatera okutuuka.
18 Bwe yali ng'atambula ku ttale ly'ennyanja y'e Ggaliraaya, n'alaba ab'oluganda babiri, Simooni gwe bayita Peetero, ne Andereya muganda we, nga basuula omugonjo mu nnyanja, kubanga baali bavubi.
19 N'abagamba nti Mujje, muyite nange, nange ndibafuula abavubi b'abantu.
20 Amangu ago ne baleka emigonjo, ne bayita naye:
21 N'atambulako mu maaso n'alaba ab'oluganda babiri abalala, Yakobo omwana wa Zebedaayo, ne Yokaana muganda we, nga bali mu lyato wamu ne kitaabwe Zebeedaayo, nga bayunga emigonjo gyabwe; n'abayita.
22 Amangu ago ne baleka awo eryato ne kitaabwe, ne bagenda naye.
23 Yesu n'abuna Ggaliraaya yonna, ng'abayigiririza mu makuŋŋaaniro gaabwe, era ng'abuulira enjiri ey'obwakabaka, era ng'awonya endwadde zonna n'obunafu bwonna mu bantu.
24 Ebigambo bye ne bibuna Obusuuli bwonna: ne bamuleetera bonna abaali balwadde, abaali bakwatiddwa endwadde ezitali zimu, n’ebibonyoobonyo, n'ab'emizimu; n'ab'ensimbu, n'abaali bakoozimbye; n'abawonya.
25 Ebibiina bingi, nga bava e Ggaliraaya n’e Dekapoli n'e Yerusaalemi n’e Buyudaaya n'emitala wa Yoludaani ne bayita naye.


text:
Zabbuli
Chapter 15
1 Mukama, anaatuulanga mu weema yo ye ani? Anaabeeranga ku lusozi lwo olutukuvu ye ani?
2 Oyo atambulira mu bugolokofu, era akola obutuukirivu, Era ayogera eby'amazima mu mutima gwe.
3 Atawaayiriza n'olulimi lwe, So mukwano gwe tamukola bubi, So takkiriza kibi ku muliraanwa we.
4 Amaaso ge ganyooma omubi; Naye abatya Mukama abassaamu ekitiibwa. Bw'alayira ne bw'afiirwa takyuka.
5 Atawolera bintu bye magoba. So taweebwa mpeera ku atalina musango. Oyo akola ebyo taasagaasaganenga emirembe gyonna.


text:
Zabbuli
Chapter 106
1 Mumutendereze Mukama. Kale mumwebaze Mukama; kubanga mulungi: Kubanga okusaasira kwe kubeerera emirembe gyonna.
2 Ani ayinza okwatula ebikolwa eby'amaanyi ebya Mukama, Oba okwolesa ettendo lye lyonna?
3 Balina omukisa abakwata omusango, N'oyo akola eby'obutuukirivu mu biro byonna.
4 Onjijukire, ai Mukama, n’ekisa ky'olina eri abantu bo; Nkwegayiridde, onjijire n'obulokozi bwo:
5 Ndabe abalonde bo nga balaba omukisa, Nsanyukire essanyu ery'eggwanga lyo. Neenyumirize wamu n'obusika bwo.
6 Twayonoona ffe ne bajjajjaffe, Twakola ebitali bya butuukirivu, twakola obubi.
7 Bajjajjaffe tebaategeera bya magero byo mu Misiri; Ne batajjukira kusaasira kwo okungi; Naye ne bajeemera ku nnyanja, ku Nnyanja Emmyufu.
8 Era naye n’abalokola olw'erinaya lye, Amanyise obuyinza bwe obungi.
9 Era n'anenya Ennyanja Emmyufu, n'ekalira: Awo n'abayisa mu buziba, nga mu ddungu.
10 N'abalokola eri omukono gw'oyo eyabakyawa, N'abanunula mu mukono gw'omulabe.
11 Amazzi ne gabikka ku balabe baabwe: Ne watasigalawo n'omu.
12 Ne balyoka bakkiriza ebigambo bye; Ne bayimba okumutendereza.
13 Beerabira mangu emirimu gye; Tebaalindirira kuteesa kwe:
14 Naye ne beegombera nnyo mu lukoola, Ne bakemera Katonda mu ddungu.
15 N'abawa bye baasaba; Naye n'aleeta obukovvu mu mmeeme yaabwe.
16 Era obuggya ne bubakwatira Musa mu lusiisira, Ne Alooni omutukuvu wa Mukama.
17 Ensi n'eyasama n'emira Dasani. N'ebikka ku kibiina kya Abiraamu.
18 Omuliro ne gwaka mu kibiina kyabwe; Ennimi zaagwo ne zookya ababi.
19 Ne bakolera ennyana mu Kolebu, Ne basinza ekifaananyi ekisaanuuse.
20 Bwe batyo ne bawaanyisa ekitiibwa kyabwe Okuba ekifaananyi ky'ente erya omuddo.
21 Ne beerabira Katonda omulokozi waabwe, Eyakolera ebikulu mu Misiri;
22 Eby'amagero mu nsi ya Kaamu, N'eby'entiisa ku Nnyanja Emmyufu.
23 Kyeyava ayogera ng'alibazikiriza, Singa Musa omulonde we teyayimirira mu maaso ge mu kituli, Okuzzaayo obusungu bwe, aleme okubazikiriza.
24 Weewaawo, baanyooma ensi ey'okwesiima, Tebakkiriza kigambo kye;
25 Naye ne beemulugunya mu weema zaabwe, Ne batawulira ddoboozi lya Mukama.
26 Kyeyava ayimusa omukono gwe gye bali, Ng'alibasuulira mu ddungu:
27 Era ng'aligwisa ezzadde lyabwe mu mawanga, Era ng'alibasaasaanya mu nsi.
28 Era ne beegatta ne Baalipyoli, Ne balya ssaddaaka ez'abafu.
29 Bwe batyo bwe baamusunguwazanga n'ebikolwa byabwe; Kawumpuli n'agwa mu bo.
30 Finekaasi n'alyoka ayimirira n'atuukiriza omusango: Kawumpuli n'aziyizibwa bw'atyo.
31 Ekyo ne kimubalirwa okuba obutuukirivu, Okutuusa emirembe gyonna egitaliggwaawo.
32 Era ne bamunyiiriza ku mazzi ag'e Meriba, N'okulaba Musa n'alaba obubi ku lwabwe:
33 Kubanga baali baagala okujeemera omwoyo gwe, N'ayogera ebitali bya magezi n'emimwa gye.
34 Tebaazikiriza mawanga, Nga Mukama bye yabalagira;
35 Naye ne beegatta n'amawanga, Ne bayiga emirimu gyabwe:
36 Ne baweereza ebifaananyi byabwe; Ebyabafuukira ekyambika.
37 Weewaawo, baawangayo batabani baabwe ne bawala baabwe eri bassetaani.
38 Ne bayiwa omusaayi ogutaliiko kabi, gwe musaayi gwa batabani baabwe ne bawala baabwe, Be baawangayo eri ebifaananyi bya Kanani; Ensi n'eyonooneka n'omusaayi.
39 Bwe batyo ne babaako empitambi olw'emirimu gyabwe, Ne bagenda bayenda mu bikolwa byabwe.
40 Obusungu bwa Mukama kyebwava bubuubuuka eri abantu be, N'atamwa obusika bwe.
41 N'abawaayo mu mukono gw'amawanga; N'abo abaabakyawa ne babafuga.
42 Era abalabe baabwe ne babajooga, Ne bajeemulwa wansi w'omukono gwabwe.
43 Emirundi emingi yabawonya; Naye ne baagala okujeema mu kuteesa kwabwe, Ne bajeezebwa mu butali butuukirivu bwabwe.
44 Era naye n'atunuulira ennaku zaabwe, Bwe yawulira okukaaba kwabwe:
45 N'abajjuukirira endagaano ye, Ne yejjusa ng'okusaasira kwe bwe kuli okungi.
46 Era n'ababasaasiza Bonna abaabatwalanga mu busibe.
47 Otulokole, ai Mukama Katonda waffe, Otukuŋŋaanye tuve mu mawanga, Okwebazanga erinnya lyo ettukuvu, N'okujagulizanga ettendo lyo.
48 Yeebazibwenga Mukama, Katonda wa Isiraeri, Okuva emirembe gyonna okutuuka mu mirembe gyonna.


text:
Ekyamateeka
Chapter 2
1 Awo ne tulyoka tukyuka, ne tutambula mu ddungu mu kkubo eriyita mu Nnyanja Emmyufu, nga Mukama bwe yaŋŋamba: ne twetooloolera olusozi Seyiri ennaku nnyingi.
2 Mukama n'ayogera nange nti
3 Mwaludde okwetooloola olusozi luno: mukyuke mugende ebukika obwa kkono.
4 Naawe lagira abantu ng'oyogera nti Mugenda kuyita mu nsalo ya baganda bammwe abaana ba Esawu abatuula ku Seyiri, era bo balibatya: kale mwekuume nnyo mwekka:
5 temuyomba nabo; kubanga sijja kubawa ku nsi yaabwe newakubadde awalinnyibwa n'ekigere: kubanga nawa Esawu olusozi Seyiri okuba obutaka.
6 Munaagulanga emmere na ffeeza gye bali mulyenga; era n'amazzi munaagagulanga na ffeeza gye bali munywenga.
7 Kubanga Mukama Katonda wo akuwadde omukisa mu mulimu gwonna ogw'omukono gwo: yamanya okutambula kwo mu ddungu lino eddene: emyaka gino amakumi ana Mukama Katonda wo ng'abeera wamu naawe; tewabangawo kye wabulwa:
8 Awo ne tuyita ku mabbali baganda baffe abaana ba Esawu abatuula ku Seyiri, mu kkubo lya Alaba okuva mu Erasi ne Ezyonigeba. Ne tukyuka ne tuyita mu kkubo ly'omu ddungu lya Mowaabu.
9 Mukama n'aŋŋamba nti Tosunguwaza Mowaabu so tolwana nabo mu lutalo: kubanga sijja kukuwa ku nsi ye okuba obutaka; kubanga nawa abaana ba Lutti Ali okuba obutaka.
10 (Abemi baatuulanga omwo olubereberye, eggwanga ekkulu, era eddene era eggwanvu nga Abanaki bwe bali;
11 era nabo baayitibwa Balefa, nga Abanaki bwe bali; naye Abamowaabu baabayita Bemi.
12 Era n'Abakooli baatuulanga ku Seyiri olubereberye, naye abaana ba Esawu ne babasikira; ne babazikiriza mu maaso gaabwe, ne batuula mu kifo kyabwe; nga Isiraeri bwe yakola ensi ey'obutaka bwe Mukama gye yabawa.)
13 Kale mugolokoke musomoke akagga Zeredi. Ne tusomoka akagga Zeredi.
14 Era ennaku ze twamala kasookedde tuva e Kadesubanea okutuusa lwe twasomoka akagga Zeredi zaali emyaka amakumi asatu mu munaana; okutuusa emirembe gyonna egy'abalwanyi lwe baggweerawo wakati mu lusiisira, nga Mukama bwe yabalayirira.
15 Era omukono gwa Mukama gwalwananga nabo, okubazikiriza wakati mu lusiisira, okutuusa lwe baggwaawo.
16 Awo olwatuuka, abalwanyi bonna bwe baamala okuggwaawo era nga bafudde mu bantu,
17 Mukama n'alyoka aŋŋamba nti
18 Leero onooyita mu Ali, ye nsalo ya Mowaabu:
19 era bw'onoosemberera abaana ba Amoni era ng'oboolekedde, tobasunguwaza so toyomba nabo: kubanga sijja kukuwa ku nsi y'abaana ba Amoni okuba obutaka: kubanga nagiwa abaana ba Lutti okuba obutaka.
20 (Era n'eyo eyitibwa nsi ya Balefa: Balefa baagituulangamu edda; naye Abamoni baabayita Bazamuzumu;
21 eggwanga ekkulu era eddene era eggwanvu. nga Abanaki bwe bali; naye Mukama yabazikiriza mu maaso gaabwe; ne babasikira ne batuula mu kifo kyabwe:
22 nga bwe yakola abaana ba Esawu, abaatuula ku Seyiri, bwe yazikiriza Abakooli mu maaso gaabwe; ne babasikira, ne batuula mu kifo kyabwe okutuusa leero:
23 n'Abavi abaatuulanga mu byalo okutuuka ku Gaza, Abakafutoli abaava mu Kafutoli ne babazikiriza ne batuula mu kifo kyabwe.)
24 Mugolokoke, mutambule, muyite mu kiwonvu kya Alunoni: laba, ngabudde mu mukono gwo Sikoni Omwamoli, kabaka w'e Kesuboni, n'ensi ye: tanula okugirya, olwane naye mu lutalo.
25 Leero naasooka okuteeka entiisa yo n'ekitiibwa kyo ku mawanga agali wansi w'eggulu lyonna, abaliwulira ettutumu lyo ne bakankana ne balumwa ku bubwo.
26 Ne ntuma ababaka okuva mu ddungu ery'e Kedemosi eri Sikoni kabaka w'e Kesuboni n'ebigambo eby'emirembe, nga njogera nti
27 Mpite mu nsi yo: naatambuliranga mu luguudo, sijja kukyamira ku mukono ogwa ddyo newakubadde ogwa kkono.
28 Emmere ononguzanga na ffeeza ndyenga; n’amazzi onoonguzanga na ffeeza nywenga: kyokka mpitemu n'ebigere byange;
29 ng'abaana ba Esawu abatuula ku Seyiri, n'Abamowaabu abatuula mu Ali bwe bankola; okutuusa lwe ndisomoka Yoludaani okugenda mu nsi Mukama Katonda waffe gy'atuwa.
30 Naye Sikoni kabaka w'e Kesuboni n'atatuganya kuyita ku mabbali ge: kubanga Mukama Katonda wo yakakanyaza omwoyo gwe, n'amuwaganyaza omutima gwe alyoke amugabule mu mukono gwo nga leero.
31 Mukama n'aŋŋamba nti Laba, ntanudde okugabula Sikoni n'ensi ye mu maaso go: tanula okulya ensi ye olyoke ogisikire.
32 Sikoni n'alyoka asitula okutulumba, ye n'abantu be bonna okulwanira e Yakazi.
33 Mukama Katonda waffe n'amugabula mu maaso gaffe; ne tumutta ye n'abaana be n'abantu be bonna.
34 Ne tunyaga ebibuga bye byonna mu biro ebyo, ne tuzikiririza ddala buli kibuga omuli abantu, wamu n'abakazi n'abaana abato; tetwasigazaawo n'omu:
35 ente zokka ze twetwalira okuba omunyago, wamu n'ebyo bye twaggya mu bibuga bye twanyaga.
36 Okuva ku Aloweri ekiri ku mabbali g'ekiwonvu kya Alunoni, era okuva ku kibuga ekiri mu kiwonvu okutuusa ku Gireyaadi, tewali kibuga ekyatulema olw'obugulumivu bwakyo: Mukama Katonda waffe yagabula byonna mu maaso gaffe:
37 kyokka tewasemberera nsi y'abaana ba Amoni: oluuyi lwonna olw'omugga Yaboki, n'ebibuga eby'omu nsi ey'ensozi, ne yonna Mukama Katonda waffe gye yatugaana.


text:
Chapter 11
1 Awo olwatuuka bwe yali ng'ali mu kifo ng'asaba, bwe yamala, ku bayigirizwa be omu n'amugamba nti Mukama waffe, tuyigirize okusaba, era nga Yokaana bwe yayigirizanga abayigirizwa be.
2 N'abagamba nti Bwe musabanga, mugambanga nti Kitaffe, Erinnya lyo litukuzibwe. Obwakabaka bwo bujje.
3 Otuwenga buli lunaku emmere yaffe ey'olunaku.
4 Era otusonyiwe ebyonoono byaffe; kubanga naffe tumusonyiwa buli gwe tubanja. So totutwala mu kukemebwa.
5 N'abagamba nti Ani ku mmwe alina ow'omukwano aligenda ewuwe ettumbi, n'amugamba nti Mukwano gwange, mpola emigaati esatu;
6 kubanga mukwano gwange azze, ava mu lugendo, nange sirina kya kussa mu maaso ge;
7 n'oli ali munda n'addamu n'agamba nti Tonteganya; kaakano oluggi luggale, abaana bange nange tumaze okwebaka, siyinza kugolokoka kukuwa?
8 Mbagamba nti Newakubadde nga tagolokoka n'amuwa kubanga mukwano gwe, naye olw'okutayirira kwe anaagolokoka n'amuwa byonna bye yeetaaga.
9 Nange mbagamba mmwe nti Musabe, muliweebwa; munoonye, muliraba; mweyanjule, muliggulirwawo.
10 Kubanga buli muntu yenna asaba aweebwa; n'anoonya alaba; n'eyeeyanjula aliggulirwawo.
11 Era ani ku mmwe kitaawe w'omuntu omwana we bw'alimusaba omugaati, alimuwa ejjinja? oba ekyennyanja, n'amuwa omusota mu kifo ky'ekyennyanja?
12 Oba bw'alisaba eggi, n'amuwa enjaba?
13 Kale oba nga mmwe ababi mumanyi okuwa abaana bammwe ebirabo ebirungi, talisinga nnyo Kitammwe ali mu ggulu okuwa Omwoyo Omutukuvu abamusaba.
14 Yali ng'agoba dayimooni omusiru. Awo dayimooni bwe yamuvaako, kasiru n'ayogera, ebibiina ne byewuunya.
15 Naye abamu ne bagamba nti Agoba dayimooni ku bwa Beeruzebuli omukulu wa dayimooni.
16 N'abalala, ne bamwagaza akabonero akava mu ggulu, nga bamukema.
17 Naye ye, bwe yamanya bye balowooza, n'abagamba nti Buli bwakabaka bwonna bwe bwawukanamu bwo bwokka buzikirira; n'ennyumba bw'eyawukanamu ennyumba eyo egwa.
18 Ne Setaani bw'ayawukanamu ye yekka, obwakabaka bwe buliyimirirawo butya? kubanga mugamba nti ngoba dayimooni ku bwa Beeruzebuli.
19 Era oba nga nze ngoba dayimooni ku bwa Beeruzebuli, abaana bammwe bagigoba ku bw'ani? kyebaliva baba abalamuzi bammwe.
20 Naye bwe mba ngobesa dayimooni engalo ya Katonda, kale obwakabaka bwa Katonda bubajjidde.
21 Omuntu ow'amaanyi ng'alina ebyokulwanyisa bw'akuuma oluggya lwe, ebintu bye bibeera mirembe:
22 naye amusinga amaanyi bw'amujjira n'amuwangula, amunyagako ebyokulwanyisa bye byonna bye yeesiga, n'agaba ebintu bye.
23 Ataba nange ye mulabe wange; era atakuŋŋaanyiza wamu nange asaasaanya.
24 Dayimooni bw'ava ku muntu, ayita mu bifo ebitaliimu mazzi ng'anoonya aw'okuwummulira; bw'abulwa agamba nti Ka nzireyo mu nnyumba yange mwe nnava.
25 Bw'ajja, agiraba ng'eyereddwa etimbiddwa.
26 Kale agenda, n'aleeta badayimooni abalala musanvu, ababi okumusinga ye, ne bayingira ne babeera omwo: kale eby'oluvannyuma eby'omuntu oyo bibeera bibi okusinga eby'olubereberye.
27 Awo olwatuuka ng'ayogera ebyo, omukazi ow'omu kibiina n'ayimusa eddoboozi lye n'amugamba nti Lulina omukisa olubuto olwakuzaala n'amabeere ge wayonkako.
28 Naye ye n'agamba nti Ekisinga, balina omukisa abawulira ekigambo kya Katonda, ne bakyekuuma.
29 Awo ebibiina bwe byali nga bikuŋŋaanira w'ali, n'atanula okugamba nti Emirembe gino mirembe mibi: ginoonya akabonero, so tegiriweebwa kabonero wabula akabonero ka Yona.
30 Kuba Yona nga bwe yali akabonero eri ab'e Nineeve, bw'atyo n'Omwana w'omuntu bw'aliba eri emirembe gino.
31 Kabaka omukazi ow'obukiika obwa ddyo aliyimirira mu musango wamu n'abantu ab'emirembe gino, alibasinza omusango: kubanga yava ku nkomerero z'ensi okuwulira amagezi ga Sulemaani; era, laba, asinga Sulemaani ali wano.
32 Abantu ab'e Nineeve baliyimirira mu musango wamu n'emirembe gino, baligisinza omusango: kubanga beenenya olw'okubuulira kwa Yona; era, laba, asinga Yona ali wano.
33 Tewali akoleeza ttabaaza n'agissa mu bunnya, oba munda w'ekibbo, wabula ku kikondo, abayingira balabe bw'eyaka.
34 Ettabaaza y'omubiri gwo lye liiso lyo; eriiso lyo bwe liraba obulungi, n'omubiri gwo gwonna guba gujjudde omusana; naye bwe liba ebbi, n'omubiri gwo nga gujjudde ekizikiza.
35 Kale weekuumenga omusana ogukulimu gulemenga okubeera ekizikiza.
36 Kale omubiri gwo gwonna bwe gujjula omusana, nga tegulina kitundu kimu kya kizikiza, gwonna gulijjula musana ng'ettabaaza bw'ekumulisiza n'okutangaala kwayo.
37 Awo bwe yali ng'ayogera, Omufalisaayo n'amuyita okulya emmere ewuwe: n'ayingira n'atuula ku mmere.
38 Omufalisaayo bwe yalaba, ne yeewuunya kubanga tasoose kunaaba nga tannalya.
39 Mukama waffe n'amugamba nti Mmwe Abafalisaayo munaaza kungulu w'ekikompe n'ow'ekibya; naye munda yammwe mujjudde obunyazi n'obubi.
40 Mmwe abasiru, oyo eyakola kungulu si ye yakola ne munda?
41 Naye ebiri munda mubiwengayo okuba eby'okusaasira; era, laba, byonna birongoofu gye muli.
42 Naye zibasanze mmwe, Abafalisaayo kubanga muwa ekitundu eky'ekkumi ekya nnabbugira n'akakubansiri n'enva zonna, naye omusango n'okwagala Katonda mubiyita bbali: ebyo kibagwanidde okubikolanga, na biri obutabirekangayo.
43 Zibasanze mmwe, Abafalisaayo! kubanga mwagala entebe ez'oku manjo mu makuŋŋaaniro n'okulamusibwa mu butale.
44 Zibasanze! kubanga mufaanana amalaalo agatalabika, abantu ge batambulirako nga tebagamanyi.
45 Awo omu ku bayigiriza b'amateeka n'addamu n'amugamba nti Omuyigiriza, bw'ogamba bw'otyo ovuma naffe.
46 N'agamba nti Nammwe, abayigiriza b'amateeka, zibasanze! kubanga mutikka abantu emigugu egiteetikkika, mmwe bennyini gye mutayagala kukomako na lunwe lwammwe.
47 Zibasanze! kubanga muzimba amalaalo ga bannabbi, naye bajjajjammwe be baabatta.
48 Bwe mutyo muli bajulirwa era musiima ebikolwa bya bajjajjammwe: kubanga bo baabatta, nammwe muzimba amalaalo gaabwe.
49 N'amagezi ga Katonda kyegaava gagamba nti Ndibatumira bannabbi n'abatume; abamu ku bo balibatta balibayigganya;
50 omusaayi gwa bannabbi bonna, ogwayiika okuva ku kutondebwa kw'ensi, gubuuzibwe eri emirembe gino;
51 okuva ku musaayi gwa Abbeeri okutuuka ku musaayi gwa Zaakaliya, eyattirwa wakati w'ekyoto ne yeekaalu: mazima mbagamba mmwe nti Gulibuuzibwa eri emirembe gino.
52 Zibasanze mmwe, abayigiriza b'amateeka! Kubanga mwatwala ekisumuluzo eky'okutegeera: mmwe bennyini temwayingira, n'abaali bayingira mwabaziyiza.
53 Awo bwe yavaayo, abawandiisi n'Abafalisaayo ne batanula okumuteganya ennyo, n'okumukemereza ebigambo bingi;
54 nga bamutega, okutega ekigambo ekinaava mu kamwa ke, balyoke bamuwawaabire.


text:
Zabbuli
Chapter 14
1 Omusirusiru ayogedde mu mutima gwe nti Siwali Katonda. Bavunze, bakoze ebikolwa eby'obugwagwa; Siwali akola obulungi.
2 Mukama yatunuulira ng'ayima mu ggulu abaana b'abantu, Okulaba nga waliwo abaategeera, Abaanoonya Katonda.
3 Bonna bakyamye; boonoonese empitambi wamu; Siwali akola obulungi, newakubadde n'omu.
4 Bonna abakola obutali butuukirivu tebalina magezi? Abalya abantu bange nga bwe balya emmere, So tebakoowoola Mukama.
5 Eri baalina obuti bungi : Kubanga Katonda ali mu mirembe gy'abatuukirivu.
6 Mukwasa ensonyi okuteesa kw'omwavu, Kubanga Mukama kye kiddukiro kye:
7 Singa obulokozi bwa Isiraeri buvudde mu Sayuuni! Mukama bw'alizzaayo obusibe obw'abantu be, Yakobo n'alyoka asanyuka, Isiraeri alijaguza.


text:
Zabbuli
Chapter 9
1 Neebazanga Mukama n'omutima gwange gwonna; Naayolesanga ebikolwa byo eby'ekitalo byonna.
2 Naasanyukanga naajagulizanga mu ggwe: Naayimbanga okutendereza erinnya lyo, ggwe ali waggulu ennyo.
3 Abalabe bange bwe badda ennyuma, Beesittala ne bazikirira mu maaso go.
4 Kubanga ggwe wayamba ensonga yange n'ebigambo byange; Watuula ku ntebe, ng'osala omusango ogw'ensonga.
5 Waboggolera amawanga, wazikiriza ababi, Wasangula erinnya lyabwe emirembe n'emirembe.
6 Abalabe baweddewo, baviibwamu emirembe egitaggwaawo; N'ebibuga bye wamenya. Era n'ekijjukizo kyabyo kizikiridde.
7 Naye Mukama abeererawo emirembe egitaggwaawo: Ateeseteese entebe ye okusala omusango.
8 Naye alisala omusango ogw'ensi zonna mu butuukirivu, Aliwa omusango amawanga mu mazima.
9 Era Mukama anaabeeranga kigo ekiwanvu eri abayigganyizibwa, Ekigo ekiwanvu mu biro eby'ennaku;
10 N'abo abamanyi erinnya lyo baneesiganga ggwe; Kubanga ggwe, Mukama, tonnabaleka abakunoonya.
11 Muyimbe okutendereza Mukama, atuula mu Sayuuni: Mubuulire ebikolwa bye mu bantu.
12 Kubanga oyo avunaana omusaayi abajjukira: Teyeerabira kukaaba kw'abaavu.
13 Onsaasire, ai Mukama; Laba okubonaabona kwange kwe bankola abankyaye, Ggwe annyimusa ku miryango egy'olumbe;
14 Ndyoke njolesenga ettendo lyo lyonna: Mu miryango egy'omuwala wa Sayuuni Naasanyukiranga obulokozi bwo.
15 Amawanga gagudde mu bunnya bwe baasima: Mu kyambika kye baatega ekigere kyabwe mwelukwatiddwa:
16 Mukama yeetegeezezza, atuukirizza omusango: Omubi akwatibwa mu mirimu gy'emikono gye. (Kiggayoni. Seera
17 Ababi balidda mu magombe. Ge mawanga gonna ageerabira Katonda.
18 Kubanga abaavu tebeerabirwenga ennaku zonna, So essuubi ery'abawombeefu teriibulenga emirembe gyonna.
19 Golokoka, ai Mukama; abantu balemenga okuwangula: Amawanga gasalirwe omusango mu maaso go.
20 Obatiise, ai Mukama: Amawanga geetekeere nga bantu buntu. (Seera)


text:
Isaaya
Chapter 21
1 Omugugu ogw'eddungu ery'ennyanja. Nga kibuyaga ow'omu bukiika obwa ddyo bw'ayita amangu, bwe watyo bwe wava mu ddungu, mu nsi ey'entiisa.
2 Okwolesebwa okuzibu kumbuuliddwa; omulyazaamaanyi alyazaamaanya, n'omunyazi anyaga. Yambuka, ggwe Eramu: zingiza, ggwe Obumeedi; okussa ebikkowe kwayo kwonna nkukomezza.
3 Ekiwato kyange kyekivudde kijjula okubalagalwa; obulumi bunkutte ng'obulumi bw'omukazi alumwa okuzaala: nnyoleddwa n'okuyinza ne ssiyinza kuwulira; nkeŋŋetereddwa n'okuyinza ne ssiyinza kulaba.
4 Omutima gwange guwejjawejja, okwesisiwala kunkanze: ekiro kye nnali neegomba kifuuse gye ndi kukankana.
5 Bategeka emmeeza, bassaswo abakuumi, balya, banywa: mugolokoke, mmwe abakulu, musiige amafuta ku ngabo.
6 Kubanga bw'atyo Mukama bw'aŋŋambye nti Genda osseewo omukuumi; ategeeze ky'analaba:
7 era bw'alabanga ekitongole, abeebagala embalaasi babiri nga bali wamu, ekibiina ky'endogoyi, ekibiina ky'eŋŋamira, awuliranga nnyo nga yeetegereza bulungi.
8 N'akaaba ng'empologoma nti Ai Mukama, bulijjo emisana nnyimirira ku kigo awakuumirwa, era nkeesa obudde nga ndi muggalire.
9 era, laba, wajja ekitongole ky'abantu, abeebagala embalaasi babiri nga bali wamu. N'addamu n'ayogera nti Babulooni kigudde, kigudde; n'ebifaananyi byonna ebyole ebya bakatonda baakyo bimenyese okutuuka ku ttaka.
10 Woowe ggwe okuwuula kwange era eŋŋaano ey'omu gguuliro lyange: ebyo bye mpulidde ebivudde eri Mukama ow'eggye, Katonda wa Isiraeri, mbibabuulidde.
11 Omugugu gwa Duuma. Waliwo ampita ng'ayima ku Seyiri nti Omukuumi, eby'ekiro bitya? Omukuumi, eby'ekiro bitya?
12 Omukuumi n'ayogera nti Enkya ejja, era n'ekiro: bwe mwagala okubuuza, mubuuze: mukyuke mujje.
13 Omugugu oguli ku Buwalabu. Mu kibira mu Buwalabu mwe mulisula, mmwe ebibiina ebya Abadedeni ebitambula.
14 Oyo eyalumwa ennyonta baamuleetera amazzi; abatuula mu nsi ey'e Teema baasisinkana abadduse n'emmere yaabwe.
15 Kubanga badduka ebitala, ekitala ekisowole, n'omutego omunaanule, n'obubi bw'entalo.
16 Kubanga bw'atyo Mukama bw'aŋŋambye nti Omwaka nga tegunnaggwaako, ng'emyaka egy'omusenze akolera empeera bwe gibeera, ekitiibwa kyonna ekya Kedali kiriggwaawo:
17 n'abalifikkawo ku muwendo gw'abalasi, abasajja ab'amaaayi ab'oku baana ba Kedali, baliba batono: kubanga Mukama, Katonda wa Isiraeri, akyogedde.


text:
Isaaya
Chapter 22
1 Omugugu ogw'ekiwonvu eky'okwolesebwa. Obadde otya kaakano, n'okulianya n'olinnyira ddala waggulu ku nnyumba?
2 Ggwe ajjudde okuleekaana, ekibuga eky'oluyoogaano, ekibuga eky'essanyu; ababo abattibwa tebattibwa na kitala, so tebafiiridde mu ntalo.
3 Abakufuga bonna baddukira wamu, baasibibwa abalasi: bonna abaasangibwa ku babo baasibirwa wamu, baddukira wala.
4 Kyennava njogera nti Mukyuse amaaso gammwe obutandaba, naakaaba nnyo amaziga; temutegana kunsanyusa olw'okunyagibwa kw'omuwala w'abantu bange.
5 Kubanga lwe lunaku olw'okukeŋŋentererwako era olw'okulinnyirirwako, era olw'okubuusizabuusizaako, oluva eri Mukama, Mukama ow'eggye mu kiwonvu eky'okwolesebwa; okumenyamenya bbugwe, n'okukaaba eri ensozi.
6 Eramu n'ayambalira omufuko, wamu n'amagaali ag'abasajja n'abeebagala embalaasi; Kiira n'asabuukulula engabo.
7 Awo olwatuuka ebiwonvu byo ebisinga obulungi ne bijjula amagaali, n'abeebagala embalaasi, ne batalira mu mulyango.
8 N'aggyawo ekibikka ku Yuda; n'otunuulira ku lunaku luli ebyokulwanyisa ebyali mu nnyumba ey'omu kibira.
9 Ne mulaba ebituli ebyawagulwa mu kibuga kya Dawudi, nga bingi: ne mukuŋŋaanya amazzi ag'ekidiba ekya wansi.
10 Ne mubala ennyumba ez'omu Yerusaalemi, ne mumenyaamenya ennyumba okunyweza bbugwe.
11 Era ne musimira ekidiba amazzi ag'ekidiba eky'edda wakati wa babbugwe bombi: naye ne mutatunuulira oyo eyagira kino, so temwalowooza oyo eyakikola edda ennyo.
12 Era ku lunaku luli Mukama, Mukama ow'eggye, n'ayita abantu okukaaba amaziga n'okuwuubaala n'okumwa ebiwalaata n'okwesiba ebibukutu:
13 era, laba ssanyu na kujaguza, kutta nte na kutta ndiga, kulya nnyama na kunywa mwenge: tulye tunywe kubanga enkya tunaafa.
14 Mukama ow'eggye ne yeebikkulira mu matu gange nti Mazima obutali butuukirivu buno tebulirongoosebwa okubavaako okutuusa lwe mulifa, bw'ayogera Mukama, Mukama ow'eggye.
15 Bw'atyo bw'ayogera Mukama; Mukama ow'eggye, nti Weegendere eri omuwanika oyo, ye Sebuna, ye mukulu w'ennyumba, oyogere nti
16 Okola ki wano? era ani gw'olina wano n'okwebajjira ne weebajjira wano entaana? ng'omubajjira entaana waggulu, nga yeetemera ennyumba mu lwazi!
17 Laba, Mukama alikukasuka lwa maanyi ng'omusajja ow'amaanyi; weewaawo, alikusabikira ddala.
18 Talirema kukyuka n'akukasuka ng'omupiira mu nsi engazi; eyo gy'olifiira, era eyo amagaali ag'ekitiibwa kyo gye galibeera, ggwe ensonyi z'ennyumba ya mukama wo.
19 Nange ndikuggya mu bwami bwo, era alikussa okuva mu bukulu bwo.
20 Awo ku lunaku luli ndiyita omuddu wange Eriyakimu mutabani wa Kirukiya:
21 era ndimwambaza ekyambalo kyo, ne mmunyweza n'olukoba lwo, era ndimuteresa okufuga kwo mu mukono gwe: era aliba kitaabwe eri abo abatuula mu Yerusaalemi n'eri ennyumba ya Yuda.
22 N'ekisumuluzo eky'ennyumba ya Dawudi ndikiteeka ku kibegabega kye; era aliggulawo so tewaliba aggalawo; era aliggalawo so tewaliba aggulawo.
23 Era ndimukomerera ng'enninga mu kifo ekinywevu; era aliba ntebe ya kitiibwa eri ennyumba ya kitaawe.
24 Era balimuwanikako ekitiibwa kyonna eky'ennyumba ya kitaawe, ab'enda n'ezzadde, buli kintu ekitono, okuva ku bukompe okutuuka ku bita byonna.
25 Ku lunaku luli, bw'ayogera Mukama ow'eggye, enninga eyakomererwa mu kifo ekinywevu erisimbuka; era eritemebwawo n'egwa, n'omugugu ogwali ku yo gulisalibwako; kubanga Mukama akyogedde.


text:
Isaaya
Chapter 30
1 Zibasanze abaana abajeemu bw'ayogera Mukama, abateesa ebigambo, naye si nange; era ababikka n'ekibikka, naye si kya mwoyo gwange, balyoke bongere ekibi ki kibi:
2 abatambula okuserengeta okugenda e Misiri, so nga tebabuuzizza mu kamwa kange; okwenyweza mu maanyi ga Falaawo, n'okwesiga ekisiikirize eky'e Misiri!
3 Amaanyi ga Falaawo kyegaliva gabeera ensonyi zammwe, n'okwesiga ekisiikirize eky'e Misiri kuliba kuswala kwammwe.
4 Kubanga abakulu be bali Zowani, n'ababaka be batuuse e Kanesi.
5 Bonna balikwatirwa ensonyi abantu abatayinza kubagasa abatayamba newakubadde okugasa wabula ensonyi era ekivume.
6 Omugugu ogw'ensolo ez'omu bukiika obwa ddyo. Bayita mu nsi ey'okulaba ennaku n'okubalagalwa, omuva empologoma enkazi n'ensajja, embalasaasa n'omusota ogw'omuliro ogubuuka nga batikka obugagga bwabwe ku mabega g'endogoyi ento, n'ebintu byabwe ku mabango g'eŋŋamira nga bagenda eri abantu abatagenda kubagasa.
7 Kubanga Misiri abeerera bwereere era busa: kyenvudde mmuyita Lakabu atuula obutuuzi.
8 Kale genda okiwandiikire ku kipande mu maaso gaabwe, okiteeke ne mu kitabo, kibeere kya biro ebigenda okujja emirembe n'emirembe.
9 Kubanga be bantu abajeemu, abaana ab'obulimba, abaana abataganya kuwulira mateeka ga Mukama:
10 abagamba abalabi nti Temulabanga; n'abalaguzi nti Temutulaguliranga bya mazima, mutubuulire ebiweweevu mulagule eby'obulimba:
11 muve mu luguudo, nukyame okuva mu kkubo, Omutukuvu owa Isiraeri mumumalewo mu naaso gaffe.
12 Kyava ayogera Omutukuvu owa Isiraeri nti Kubanga munyoomye ekigambo kino ne mwesiga okujooga n'obubambaavu ne mwesigama okwo;
13 obutali butuukirivu buno kyebuliva bubeera gye muli ng'ekituli ekiwagule ekyagala okugwa, ekizimba enkundi mu kisenge ekiwanvu, okumenyeka kwakyo kujja mangu obutamanyirira.
14 Era alikimenya ng'ekintu eky'omubumbi bwe kimenyeka, ng'akimenyamenya awatali kusaasira; n'okulabika ne wataabika lugyo mu bitundu byakyo olw'okusena omuliro mu kyoto, oba olw'okusena amazzi mu kidiba.
15 Kubanga bw'atyo bw'ayogera Mukama Katonda, Omutukuvu owa Isiraeri nti Mu kudda ne mu kuwummula mwe mulirokokera; mu kutereera ne mu kwesiga mwe muliba amaanyi gammwe: mmwe ne mutayagala.
16 Naye ne mugamba nti Nedda, kubanga tuliddukira ku mbalaasi; kyemuliva mudduka: era nti Tulyebagala ku z'embiro; abalibagoberera kyebaliva babeera ab'embiro.
17 Olukumi balidduka olw'okuboggola kw'omu; olw'okuboggola kw'abataano mulidduka: okutuusa lwe mulisigala ng'omulongooti oguli ku ntikko y'olusozi, era ng'ebendera eri ku kasozi.
18 Era Mukama kyaliva alinda, abakwatirwe ekisa, era kyaliva agulumizibwa abasaasire: kubanga Mukama Katonda alaba ensonga; balina omukisa bonna abamulindirira.
19 Kubanga abantu balituula ku Sayuuni e Yerusaalemi: tolikaaba nate maziga; talirema kukukwatirwa kisa olw'eddoboozi ery'okukaaba kwo; bw'aliwulira alikwanukula.
20 Era Mukama newakubadde ng'akuwa emmere ey'okulaba ennaku n'amazzi ag'okubonyaabonyezebwa, naye abayigiriza bo nga tebakyakwekebwa nate, naye amaaso go galiraba abayigiriza bo:
21 n'amatu go ganaawuliranga ekigambo ekikuvaako ennyuma nga kyogera nti Lino lye kkubo, mulitambuliremu; bwe munaakyamiranga ku mukono ogwa ddyo, era bwe munaakyamiranga ku gwa kkono.
22 Era mulyonoona ebibikka ku bifaananyi byo ebyole ebya ffeeza, n'ebisaanikira ku bifaananyi byo ebifumbe ebya zaabu: olibisuulira ddala ng'ekintu ekitali kirongoofu; olikigamba nti Vaawo.
23 Era alitonnyesa enkuba ey'ensigo zo, z'olisiga mu ttaka; era aligaba emmere ey'ekyengera eky'ettaka, era eriba ŋŋimu era nnyingi: ku lunaku luli ebisibo byo biririira mu malundiro amagazi.
24 Era ente n'endogoyi ento ezirima ettaka zinaalyanga ebyokulya ebirimu omunnyo, ebyawewebwa n'olugali n'ekiwujjo.
25 Era ku buli lusozi olugulumivu ne ku buli kasozi akawanvu kuliba ensulo n'emigga gy'amazzi, ku lunaku olw'okutta abangi, ebigo bwe birigwa.
26 Era omusana gw'omwezi guliba ng'omusana gw'enjuba, n'omusana gw'enjuba gulyeyongera emirundi musanvu ng'omusana gw'ennaku omusanvu, ku lunaku Mukama lw'alisibirako ekinuubule eky’abantu be n'awonya ekiwundu eky'okufumitibwa kwabwe.
27 Laba, erinnya lya Mukama liva wala, nga lyaka n'obusungu bwe, era nga linyooka omukka omuziyivu emimwa gye gijjudde okunyiiga, n'olulimi lwe luli ng'omuliro ogwokya:
28 n'omukka gwe guli ng'omugga ogwanjaala, ogutuuka ne mu bulago, okukuŋŋunta amawanga n'olugali olw'obutaliimu: n'olukoba oluwabya luliba mu mba z'amawanga.
29 Muliba n'oluyimba ng'ekiro bwe bakwata embaga entukuvu n'essanyu ery'omu mutima, ng'omuntu bw'agenda n'endere okujja ku lusozi lwa Mukama, eri Olwazi lwa Isiraeri.
30 Era Mukama aliwuliza eddoboozi lye ery'ekitiibwa, era aliraga okukka kw'omukono gwe, n'okunyiiga kw'obusungu bwe, n'olulimi lw'omuliro ogwokya n'okubwatuka ne kibuyaga n'omuzira.
31 Kubanga olw'eddoboozi lya Mukama Omwasuli alimenyekamenyeka, eyakubanga n'oluga.
32 Na buli lwe banaamukubanga n'omuggo ogwalagirwa, Mukama gw'alimuteekako, wanaabangawo ebitaasa n'ennanga: era alirwana nabo mu ntalo ez'okunyeenya.
33 Kubanga Tofesi kyategekebwa okuva edda; weewaawo, kyateekerwateekerwa kabaka; akifudde kiwanvu era kinene: ekikoomi kyakyo muliro na nku nnyingi; omukka gwa Mukama, ng'omugga ogw'ekibiriiti, gukyasa.